text:
ORANJESTAD(AAN): — Durante su di tres apariencia dilanti Corte buscando rason den e disputa cu a presenta y cu a conduci na su retiro de inmediato, Oslin Julian (OJ) Boekhoudt a haya di tende e siman aki cu atrobe e no tin rason y cu WEB tabatin motibo pa a kit’e for di trabou.
Asina mes e tres Hueznan den Corte Comun di Husticia di Caribe Hulandes a admiti si cu WEB no a actua elegante y no semper corecto den e proceso. Asina mes, nan ta haya cu e interes di WEB ta pisa mas cu esun di O.J. Boekhoudt y como tal a confirma e decision di Corte den Prome Instancia.
Carera di O.J. Boekhoudt
Oslin J. Boekhoudt ta naci dia 19 di januari 1959 y desde dia 1 di september 2009 tabata den funcion na WEB Aruba NV como Director General. E ta den e funcion di “Statutair Directeur” cu un acuerdo di trabou pa tempo indefini. Su ultimo salario tabata Afl. 22.000,= pa luna bruto. Banda di su salario e tin un “Vakantie Toeslag” di Afl. 25.080,= pa aña y fin di aña ta cobra un “Bonus” di no menos cu Afl. 44.000,= pa aña.
Kico a pasa
E doño di WEB, esta e compania Utilities Aruba NV a haya presion di nan doño, Gobierno di Aruba, cu tabatin critica pisa pa e forma di maneha di O.J. Boekhoudt, su forma di comunica cu e Hunta di Comisarionan, cu Gobierno y cu otro partnernan den e industria. Relaciona cu esaki, a yama un reunion “Buitengewone Algemene Vergadering van Aandeelhouders” di Utilities Aruba NV. Dia 27 di mei 2015 den cual Minister Ing. Mike de Meza tambe tabata presente den representacion di “aandeelhouders” (lesa Gobierno) y na final a conclui cu nan no tin confiansa mas den O.J. Boekhoudt. Consecuentemente Utilities Aruba NV a yama un reunion di “Raad van Commissarissen van Utilities Aruba NV” dia 5 di juni 2015 den cual a instrui e director di Utilities Aruba NV pa comunica cu e Hunta di Comisarionan di WEB y pa instrui nan cu mirando e decision di e doño, Gobierno di Aruba, pa kibra confiansa cu O.J. Boekhoudt, cu ta bira masha dificil pa want’e den su funcion.
Dia 11 di juni a tuma luga un reunion di “Algemene Vergadering van Aandeelhouders van WEB Aruba NV” na oficina di Utilities Aruba N.V. den cual e director O.J. Boekhoudt tambe tabata invita. Ey a informe di e situacion pa cu su posicion, e kehonan riba su maneho, comunicacion malo, falta di comparti informacionnan financiero di e compania, cu consecuencia cu e compania a perde placa na aña 2014, ta conduci cu ta dune retiro mesora. Como cu nan tin un acuerdo di trabou den cual a fiha un termino di 6 luna di aviso ora di retiro (opzeggingstermijn), a informe cu inmediatamente dia 11 di juni 2015 e ta perde su trabou, ta prohibi’e di drenta oficinanan di WEB pero ta sigui pag’e te 31 di december 2015.
O.J. Boekhoudt a protesta contra retiro
Den un caso civil di dia 21 di juni 2016, abogadonan mr. J. Swaen y mr. D. Passchier a defende e ex-Director di WEB Aruba NV y a demanda e compania nacional di produccion di energia pa hala ambos decision aden, tanto su retiro como tambe su prohibicion di entrada. Tambe ta pidi Huez, den caso cu e haya cu su retiro ta bon, pa e obliga WEB pa pag’e un suma di daño y perhuicio. El a pidi Hues pa tene cuenta cu su edad, 56 aña, ora di e disputa laboral, y cu ta dificil pa haya un trabou den e mesun funcion na Aruba. Tambe cu dor di e retiro inmediato, ta strob’e haya un otro trabou na Aruba, door cu nos ta un isla chikito.
Corte den Prome Instancia: Directornan semper ta core mas risico
Den su evaluacion, Huez mr. Y. Vanwersch a tene cuenta cu e funcion di un Director ta pa percura pa e compania haci ganashi. Pa esey e doñonan ta deposita hopi confiansa den dje. Ta pag’e extra y mas cu tur otro, pa e por eherce e funcion delicado aki. Pero, e salario halto y beneficionan ta mara na e realidad cu na cualkier momento, tin ora sin previo aviso y sin un motibo valido, por kibra e confiansa den e Director y como tal ta perde su trabou. Ta cu e realidad aki den mente, Corte den Prome Instancia a dicta cu:
“HET ONTSLAG VAN EEN DIRECTEUR AANZIENLIJK MINDER SNEL DOOR DE RECHTER ALS KENNELIJK ONREDELIJK KAN WORDEN GEKWALIFICEERD DAN HET ONTSLAG VAN EEN GEWONE WERKNEMER. DE REDELIJKHEID VAN EEN AAN DE STATUTAIR DIRECTEUR GEGEVEN ONTSLAG DIENT OM DEZE REDEN MARGINAAL GETOETST TE WORDEN”.
O.J. Boekhoudt no a bay man bashi
Aunke e no a haya un suma di placa paga ora el a bay, Corte den Prome Instancia a tene na cuenta cu el a sigui cobra durante 6 luna largo sin cu e mester a traha na WEB. Corte a tene cuenta cu entre 11 di juni pa 31 di december 2015, O.J. Boekhoudt como Director saliente a cobra un total di Afl. 132.000,= na salario, el a cobra Afl. 25.080,= na Vakantietoeslag y riba dje, prome cu el a bay na december, a cobra su “Bonus” di Afl. 44.000,= pa asina hunto suma un total di Afl. 201.080,= na entrada acomula den e ultimo 6 lunanan cu e tabata na cas. Cu e tabata kier mas cu esey, Corte ta haya cu no ta necesario.
Corte di Apelacion
Dia 22 di juli 2016, OJ Boekhoudt, por medio di su abogadonan Swaen y Passchier a apela e sentencia di Corte di Prome Instancia den “Burgerlijke Zaken”. WEB a conta su e mesun dos abogadonan, esta mr. Dello Gomez y mr. Bryan Coffie di Bufete Go-Bik. E siman aki, dia 19 di december 2017, Corte Comun di Husticia di Caribe Hulandes, den cua tres Hues, esta e Magistradonan mr. S. Carmelia, mr. E. Saleh y mr. H. Fehmers a dicta nan veredicto den sala di Corte na Aruba.
Corte di Apelacion ta pensa otro cu Corte di Prome Instancia
Contrario na e Hues den Corte di Prome Instancia cu a opta pa no “toets” e “redelijkheid” di e retiro de inmediato di e Director di WEB, e tres Huesnan den Corte di Apelacion si ta considera cu e decision di WEB tabata “onredelijk”. Asina mes, nan ta di acuerdo cu e Hues anterior cu como Director, Bo mester ta consciente cu Bo tin un “afbreukrisico” hopi mas halto cu e demas empleadonan di e compania y cu na cualkier momento e doñonan por bisa Bo cu nan no tin confiansa mas den Bo. Ta pesey a regla un salario masha lucrativo, cu ta inclui varios bonus y hasta un “opzeggingstermijn” di 6 luna, cu de facto ta hopi mas cu e averahe di trahadonan cu pa ley ta conta cu cu un termino di solamente 2 luna di salario.
Opinion legal di Abogado mr. Arie Swaen
Siendo un di e abogadonan cu mas aña di experencia y conocemento den e tipo di casonan asina, e ta sinti cu Corte Superior a kiboca su mes den e caso aki. Pasobra ta imposibel pa considera cu e retiro tabata “onredelijk” pero despues toch ta bay di acuerdo cu e sentencia di Corte di Prome Instancia. E ta sinti cu asina cu a confirma cu e decision pa kita e Director di trabou asina sin mas di un dia pa otro, sin dune espacio pa coregi su erornan, sin cu e por a bringa su retiro, cu ora considera esey como “onredelijk”, cu mester a considera mesora pa obliga WEB un miho pago na e ex-Director. No ta esey so, na mas momento den e sentencia, Corte Superior a mustra di no tabatin e mesun opinion cu e prome Hues, pero cu asina mes na final ta confirma e mesun sentencia, locual e ta lamenta masha.
Sentencia Corte Superior
Den e caso den Corte di Prome Instancia a dicta cu OJ Boekhoudt mester a paga e gastonan di abogado di WEB balora na Afl. 2700,=. Den e sentencia di Corte Superior, a ratifica e sentencia di Corte den Prome Instancia y riba dje a condena OJ Boekhoudt pa paga e gastonan di abogado na banda di WEB, balora na Afl. 6000,= y aumentando cu e interes legal cu ta cuminsa core desde dia di e sentencia te dia cu e caba di pag’e.
Ta apela e caso na Corte di Casacion na Hulanda?
Ainda abogado mr. Arie Swaen no por contesta esaki pasobra lo mester sinta cabes frieu pa analisa e decision hunto cu su cliente. Aunke hopi biaha e tipo di casonan asina ta bale la pena, no por kita for di e realidad cu e casonan asina ta tuma hopi tempo y ta hopi mas costoso.


c: text/html

text:
PHILIPSBURG — Diaranson 15 di maart 2017, tres sospechoso a wordo deteni en conexion cu investigacion di Emerald. E ekipo special di anti-corupcion TBO di Kingdom Detectives Cooperation Team den cooperacion cu National Detectives Agency di Sint Maarten y autoridad Frances a haci dos entrada hudicial.
E sospechosonan MP Chanel E. Brownbill, Akeem Arrindell y Sherman Williams a wordo deteni. Nan ta wordo sospecha di falsificacion y falta pa paga di impuesto.
Documentonan, records, y data digital ta entre loke a wordo confisca. E dos casnan den e districtonan di Sucker Garden y French Quarter ta sitionan cu investigadonan no a busca antes.
En conexion cu e mesun investigacion, un total di shete sitio, incluyendo cas di e sospechoso O.A., e oficinanan di e port authority di Sint Maarten y un compania di seguridad a wordo listra 28 di november 2016.
E investigacion Emerald a cuminsa den april 2016, siguiendo reportenan den corantnan y preguntanan haci den Parlamento tocante e contract firma entre e sospechoso su compania di seguridad y e port authority di Sint Maarten. Durante e investigacion, a surgi sospechoso di fraude, falsificacion y labamento di placa.

robotstxt: allowed

filter: keep


text:
WILLEMSTAD – Un señora a subi Juliana Brug, cu su auto y di ripiente a para esaki, baha y a dicidi di bula for di e brug den Bahia di Santa Anna.
Un rato despues a recupera e curpa sin bida. Un caso masha lamentable. Paz na su restonan y na su famia hopi forza n’e momento dificil aki. Su identificacion no ta conoci ora cu nos a relata e noticia aki.
Caso hopi lamentable awe tardi na Corsou
WILLEMSTAD – Un señora a subi Juliana Brug, cu su auto y di ripiente a para esaki, baha y a dicidi di bula for di e brug den Bahia di Santa Anna.


text:
LONDON, Inglatera – E prijs di oro a opera sin rumbo defini diahuebs mientras inversionistanan ta spera e resultadonan di e reunion di Banco Central Europeo (BCE), e eleccion general na Reino Uni y e testimonio di e ex hefe di FBI, James Comey.
Esey y otro eventonan cu ta genera incertidumbre ta apoyando oro y ta probable cu e metal ta retoma un subida ainda asina den e corto plazo extende su coreccion den e bahada, Ole Hansen, hefe di strategia di materianan prima di Saxo Bank a bisa.
“Nos ta den e modo di espera tras di e ola di compras di siman pasa, pa loke ta natural cu e mercadonan ta recoge parti di e avance reciente,” Hansen a sostene
Pa 11’or y 42 di mainta, oro a cay un 0,2 porciento na 1.283,76 dolalr pa ons. E futuro di oro na Merca pa entrega na Augustus a pidi un 0,5 porciento na 1.286,80 dollar pa ons.
Paladium a subi un 1,59 porciento na 847,25 dollar pa ons. Platinum a baha un 0,32 porciento na 939 dollar pa ons y plata a subi un 0,3 porciento na 17,60 dollar pa ons.
Fuente: http://lta.reuters.com
Oro ta opera sin rumbo defini
LONDON, Inglatera – E prijs di oro a opera sin rumbo defini diahuebs mientras inversionistanan ta spera e resultadonan di e reunion di Banco Central Europeo (BCE), e eleccion general na Reino Uni y e testimonio di e ex hefe di FBI, James Comey.


text:
Ayera a tuma luga reunion entre Hefe di Polis di Noord y Strandpolitie, Inspector Andrew Hoo y e miembronan di AHATA, esta mayoria hotel cu ta afilia den AHATA.
A reuni cu Ministernan mr. Drs. Arthur Dowers, INg. Mike de Meza y Benny Sevinger pa elabora riba e famoso “beach policy”. A dialoga riba con ta bayendo cu implementacion, permisonan cu ta wordo duna inclusivo na e watersport y e hotelnan, di cual ta trata nan igual pa no tin un distincion den esey.
“Mas tanto di e problemanan a wordo dirigi cerca Isabelle Dammers, kende ta parti di e Management Team di DIP. Algun pregunta tambe a bin den mi direccion, eigenlijk mas tanto pa ehecucion”, asina Inspector Hoo a remarca.
Asina cu DIP otorga e permiso, Polis ta asisti pa entrega e permisonan. Na principio e no ta keda na Polis, pero e ta un trabou den ekipo. Na final e cosnan chikito cu mester a papia riba dj’e, nan a haci esaki durante e reunion y kico Polis ta nifica den e proceso ey.
Pa loke ta e parti di siguridad riba beach, Inspector Hoo a remarca cu esey semper ta cay bou e maneho di Polis hunto mente cu hotelnan y nan personal di siguridad. Pero loke ta e ‘beach policy’ y e zona eigenlijk no tin di haber cu Polis, ta DIP tin cu haci su trabou. Si nan mester di ayudo di Polis, DIP lo haya e asistencia aki. Pa loke ta siguridad, full un otro tarea, of un area cu Polis ta atende, nan ta haci esaki apart, Inspector Hoo a remarca.
Durante e reunion a wordo treci padilanti cu si lo move esunnan cu no tin permiso, pero segun Inspector Hoo esaki no lo keda na Polis of departamento di husticia. E parti di kita loke tin poni ilegal riba beach ta den man di DIP. Esaki ta algo cu ta andando pa algun tempo caba y nan no ta spera cu e lo bay di un dia pa otro. Pero asina cu esaki keda cla, Polis t’ey pa duna asistencia y aporte na e situacion aki.


text:
Nan A Ofrece Nan Mes di Buena Gana pa Sirbi
—Na New York
UN PAR di aña pasa, Cesar cu su casa, Rocio, tabatin un bida comodo na California. Cesar tabata traha full-time den e ramo di ventilacion, calefaccion y airco, y Rocio tabata traha part-time na un oficina di dokter. Nan tabatin nan mes cas, y nan no tabatin yiu. Pero algo a cambia nan bida. Kico a sosode?
Na october 2009, e sucursal di Merca a manda un carta pa tur congregacion den e pais. Den e carta nan a anima rumannan cu ta specialisa den un cierto ofishi pa ofrece nan mes como boluntario pa sirbi temporalmente na Betel, pa asina nan yuda cu e trabou di expansion di e facilidadnan di sucursal na Wallkill, New York. Hasta rumannan cu a pasa e edad pa sirbi na Betel por a yena e solicitud. Cesar cu Rocio a conta: “Debi na nos edad, nos tabata sa cu nunca mas nos lo haya un oportunidad asina pa sirbi na Betel. Pues, pa nada di mundo nos lo no kier a perde e chens aki!” Di biaha e pareha a yena nan solicitud.
Mas cu un aña a pasa, sin cu Cesar cu Rocio a tende algo di Betel. Asina mes, nan a haci algun cos pa simplifica nan bida. Cesar a conta: “Nos a transforma nos garashi den un apartamento pa nos por a huur e cas cu otro hende. Despues nos a sali for di e cas di nos soño—un cas di 200 meter cuadra cu nos a traha apenas algun aña prome—y nos a bay biba den e apartamento di 25 meter cuadra.” Cesar a sigui bisa: “E cambionan aki cu nos a haci lo a permiti nos pa bay Betel, si nos haya invitacion.” Kico a pasa despues? Rocio a conta: “Un luna despues cu nos a bay biba den nos apartamento, nos a haya un invitacion pa sirbi como boluntario temporal na Wallkill. Nos a mira bon cla cu ora nos a simplifica nos bida, nos a duna Jehova algo p’e bendiciona.”
JEHOVA TA BENDICIONA NAN SACRIFICIO
Mescos cu Cesar cu Rocio, cientos di ruman a haci sacrificio pa nan por yuda cu e trabou di construccion cu ta tumando luga den e estado di New York. Algun ta apoyando e trabou di expansion na Wallkill, mientras cu un grupo grandi tin e privilegio di yuda cu construccion di e sede mundial na Warwick. * Hopi pareha casa a bay laga nan cas comodo, nan bon trabou y hasta nan animalnan domestico pa sirbi Jehova plenamente. Con Jehova a reacciona? El a bendiciona nan spirito di sacrificio propio? Claro cu si!
Tuma por ehempel Way, un electricien, cu su casa Debra. Nan tur dos tin casi 60 aña di edad, y nan a bende nan cas y mayoria di nan pertenencianan na Kansas y a bay biba na Wallkill pa sirbi como commuter. * Aunke nan mester a haci varios cambio den nan bida pa logra esey, nan ta sinti cu e sacrificionan tabata bale la pena. Debra a bisa di su trabou na Betel: “Tin biaha mi ta sinti comosifuera mi ta den un di e escenanan di Paradijs di nos publicacionnan cu ta mustra con nos rumannan ta traha cas.”
Melvin cu Sharon a bende nan cas y nan pertenencianan na South Carolina pa nan por a bay traha na Warwick. Aunke no tabata facil pa haci e sacrificionan ey, nan ta sinti cu ta un privilegio pa por yuda cu un proyecto historico asina. Nan a bisa: “Bo ta sinti bo hopi bon, pasobra bo sa cu bo ta logrando algo cu lo beneficia bo rumannan rond mundo.”
Kenneth, un contratista pensiona, cu su casa Maureen, tin rond di 55 aña. Nan a muda for di California pa bin traha riba e proyecto di Warwick. Pa nan por a haci esey, nan a laga un ruman muher den congregacion cuida nan cas y nan a pidi nan famianan tira bista riba e tata di Kenneth cu ya tabata basta grandi. Acaso ta duel nan cu nan mester a haci sacrificio pa sirbi na Betel? No! Kenneth a bisa: “Nos ta sacando hopi beneficio. Ta claro cu nos ta haya nos cu cierto desafio, pero nos ta hibando un bida cu ta duna nos hopi satisfaccion, y di curason nos ta recomenda tur ruman cu por pa purba e tipo di sirbishi aki.”
CON PA SUPERA OBSTACULO
Mayoria di ruman cu a ofrece nan mes pa yuda tabatin cu supera cierto obstaculo. Por ehempel, William cu Sandra, kendenan ta riba 60 aña, tabata disfruta di un bida comodo na Pennsylvania. Nan tabatin un compania di traha pieza di mashin cu tabatin 17 trahador y cu tabata bay bon. Nan tabata sirbi den e congregacion caminda nan a lanta for di chikito, y mayoria di nan famianan tabata biba den e area ey. Pues, ora e oportunidad a presenta pa nan sirbi como commuter na Wallkill, nan tabata sa cu esey lo a nifica yama tur hende ayo, si, tur loke nan tabata custumbra cu ne nan mester a laga atras. William ta reconoce cu esey tabata e reto di mas grandi pa nan. Pero despues di a haci hopi oracion, e pareha a dicidi di muda toch, y esey ta un paso cu nan no ta lamenta. William a bisa: “No tin nada cu bo por compara cu e goso di por forma parti di algo asina y di sirbi hunto cu e famia di Betel. Ami cu Sandra ta mas feliz cu nunca!”
Ricky cu tabata un director di proyectonan di construccion na Hawai, a haya un invitacion pa bin yuda cu e proyecto di Warwick como commuter. Su casa, Kendra, tabata kier p’e acepta e invitacion. Pero nan tabatin un preocupacion grandi: ki efecto e cambio aki lo tin riba nan yiu homber Jacob di 11 aña. Nan tabata puntra nan mes si lo ta sabi pa e famia bay biba na e estado di New York y si nan yiu homber lo por a adapta su mes na e ambiente totalmente diferente ey.
Ricky a conta: “Un di nos prioridadnan tabata pa haya un congregacion cu hobennan spiritualmente fuerte. Nos tabata kier pa Jacob tin bon asociacion.” Pero finalmente, e congregacion cu nan a bay tabatin poco mucha pero varios betelita. Ricky a sigui conta: “Despues di nos prome reunion eynan, mi a puntra Jacob kico e tabata pensa di e congregacion nobo, ya cu no tabatin ningun mucha di su edad. E di cu mi: ‘Papi, no worry. E mucha hombernan di Betel lo ta mi amigonan.’”
Y asina a sosode. E betelitanan hoben a cera amistad cu Jacob. Cu ki resultado? Ricky a conta: “Un anochi, mi a pasa banda di e camber di mi yiu y mi a mira cu e luz ta cendi ainda. Mi a kere cu lo mi a gar’e ta hunga video game, luga ta Bijbel e tabata lesa. Ora mi a puntr’e ta kico e ta haciendo, el a bisa mi: ‘Mi ta un betelita hoben, y mi ta bay lesa e Bijbel den un aña.’” Di mes Ricky cu Kendra ta hopi contento, no solamente pasobra Ricky por participa den e trabou di construccion na Warwick, sino tambe pasobra e decision cu nan a tuma pa muda tin un bon efecto riba e spiritualidad di nan yiu.—Prov. 22:6.
NAN TA LAGA NAN FUTURO DEN JEHOVA SU MAN
Cu tempo, e proyectonan di construccion na Wallkill y Warwick lo termina. Pues, e rumannan cu nan a invita pa bin yuda sa cu nan sirbishi di Betel tambe lo yega na su fin. Acaso nan ta preocupa y ta puntra nan mes kico nan lo haci of unda nan lo bay despues? Niun rato so! Hopi di nan ta sinti mescos cu dos pareha di Florida cu tin 50 y pico aña. John, un manager di un compania di construccion, cu su esposa, Carmen, ta sirbi como boluntario temporal na Warwick. Nan a bisa: “Te cu awor nos a mira con Jehova a duna nos tur loke nos tabatin mester. Pues, nos tin sigur cu Jehova no a trece nos te aki, pa despues e bandona nos.” (Sal. 119:116) Luis kende ta diseña sistema di sprinkler pa paga candela, y su esposa, Quenia, ta sirbi na Wallkill. Nan a bisa: “Nos a mira caba con Jehova su man generoso a satisface tur nos necesidadnan material. Aunke nos no sa con, ki ora ni na unda, nos tin sigur cu lo e sigui percura pa nos.”—Sal. 34:10; 37:25.
“ASINA TANTO BENDICION, CU BOSO LO NO TIN SUFICIENTE LUGA PA CONTEN’E”
Mayoria di ruman cu a ofrece nan mes pa yuda cu e trabou di construccion na New York lo por a haya suficiente motibo pa no bin yuda. Pero nan a pone Jehova na prueba, manera e ta invita nos pa haci: “Pone mi na prueba [y wak] si mi lo no habri pa boso e bentananan di cielo, y basha asina tanto bendicion, cu boso lo no tin suficiente luga pa conten’e.”—Mal. 3:10.
Kico di abo? Bo tambe lo pone Jehova na prueba y wak con e ta bendiciona bo ricamente? Haci oracion y analisa si bo por yuda, sea na New York of na cualkier otro proyecto di construccion teocratico. Si bo haci esey, lo bo mira con Jehova ta recompensa bo.—Mar. 10:29, 30.
Dale cu Cathy, di Alabama, sinceramente ta recomenda e tipo di sirbishi aki. Dale ta un ingeniero civil, y nan ta sirbiendo na Wallkill. Nan a bisa: “Si bo tin e curashi di purba algo nobo, algo cu bo no ta custumbra di haci, lo bo haya e oportunidad di mira con e spirito di Jehova ta obra.” Awor, kico bo tin cu haci si bo kier ofrece bo mes? Dale a bisa: “Simplifica, simplifica y, despues, simplifica un poco mas. Hamas lo bo lamenta esey!” Gary, di North Carolina, a traha 30 aña como supervisor den trabou di construccion. E cu su casa, Maureen, a bisa cu un di e bendicionnan cu nan ta disfruta di dje na Warwick ta cu nan ta “haya chens di cera conoci y traha cu hopi ruman excelente, kendenan a pasa casi henter nan bida ta sirbi Jehova na Betel.” Gary a agrega: “Pa sirbi na Betel, bo tin cu hiba un bida simpel, y esey ta e mihor manera di biba den e mundo aki.” Jason, kende tabata traha pa un contratista cu ta instala sistemanan di coriente, y su esposa, Jennifer, di Illinois, ta bisa cu traha na Wallkill riba un proyecto di Betel ta “echt duna bo un idea con bida lo ta den e mundo nobo.” Jennifer a agrega: “Ta masha emocionante pa sinti cu Jehova ta aprecia tur loke bo ta haciendo y cu esey ta manera un inversion pa e futuro cu e ta preparando pa nos. Ademas, Jehova ta percura pa bo ser recompensa ricamente.”


text:
Lamentablemente den mi articulo tocante Luis Romero Petit mi a laga un fout cu mi kier coregi mesora.
Mi a referi na Presidente Isaías Medina Angarita como dictador. Esaki ta un fout y mi ta splica con el a sosode.
Den mi prome draft di e storia mi tabatin “e dictador Juan Vicente Gomez…”. Segun mi manera di traha, mi a haci un “facts check” y mi a verifica cu no ta Juan Vicente Gomez tabata Presidente e tempo ey.
Mi a cambia Juan Vicente Gomez pa Isaías Medina Angarita, pero mi no a kita e etiketa “e dictador”.
President Isaías Medina Angarita no tabata un dictador. Al contrario, e tabata un bon Presidente. E tabata un politico y militar cu a sirbi como Minister di Guera y Marina durante presidencia di General Eleazar Lopez Contreras (1936-1941) prome cu el a wordo eligi Presidente un poco prome cu Luis Romero Petit a participa den e afamado Serie Mundial di Baseball Amateur na Havana.
Un aña prome cu su termino presidencial a caba, el a wordo deroca cu un golpi di estado. Presidente Isaías Medina Angarita ta wordo considera un modernisador, introduciendo reformanan audaz cu a converti Venezuela den un republica moderno di siglo 20.
Mi ta disculpa p’e fout y mi ta spera cu mi lesadornan lo compronde. clydeharms@yahoo.com


text:
No ta solamente InselAir, pero tambe Aruba Airlines ta pasando den su problema financiero. Un di e autornan di esaki ta Venezuela tambe, cu no kier paga loke e debe e.o. na Aruba Airlines, cu te awe ta sigui bula pa Venezuela.
Tabata na 2015 cu Aruba Airlines a haya su ultimo pago di 10 mil dolar y te cu awe nada mas pa cual e debe a aumenta te mas di 100 miyon dolar.
Ta tur compania cu ta bula pa Venezuela, cu excepcion di esnan Venezolano tin problema pa haya nan placa.
Den seno di Aruba Airlines, despues cu Aserca a finalisa su contrato cu Aruba Airlines, pasobra ta Aruba Airlines ta hacienda buelonan di e.o. Valencia pa Aruba, sigui pa Miami, a dicidi di wak kico pa haci.
Tin dos inversionista Venezolano ta ser menciona pa inverti den e compania, pero Aruba Airlines no a caba di regla su problema financiero cu un di e accionistanan mayor, esta Onno de Swart, kende tin hasta beslag poni riba e fondo di e accionistanan. Esaki te ainda ta ser discuti den Corte.
Otro sla cu Aruba Airlines ta hayando ta e reduccion di su buelonan charter for di Miami pa Cuba, cu tabata 140 buelo pa siman, pero cu a bira 9 awor, cu companianan Mericano, e.o. JetBlue a drenta cu tarifanan asina abao, cu Aruba Airlines no por competi mas. Consecuentemente e di 3 avion cu Aruba Airlines a busca meramente p’e servicio aki a ser manda Aruba, pa studia kico pa haci.
Kier men cu Aruba Airlines a perde basta entrada cu e charternan aki.
For di algun luna caba, Aruba Airlines a stop su buelo pa Panama, pasobra ya Gobierno Venezolano no ta permiti e Venezolano pa bay swipe mas ilimita y esaki a pone cu Aruba Airlines no tin cliente mas pa Panama.
Pa loke t’e buelonan pa Miami, esaki a ser baha pa 4 pa siman, y asina mes no tur buelo ta yen.
REORGANISACION
Tumando na cuenta tur esaki, gerencia a dicidi pa pensa riba pa reorganisa e compania. A cuminsa studia pa ki ruta nobo pa habri, e.o. a pensa riba Santo Domingo y St. Maarten, pero manera nos a ser informa, e grupo di accionista Venezolano no ta kere den esakinan.
Ta mira direccion di Colombia, for di unda tin varios buelo pa Aruba, e.o. Avianca, Wingco, LAN y COPA cu tambe ta duna su servicio, pero via di Panama.
A pensa pa reduci personal di Aruba Airlines, cuminsando cu e cuerpo di pilotonan Venezolano, di cual lo no renoba nan contrato.
A papia di retira of forza e trahador Arubiano pa bay cu retiro. Esnan cu keda, lo tin cu entrega 50% di nan salario. Aki si e trahador Arubiano a para pa su derecho bisando gerencia cu pa ley Arubano, esaki no ta permisible. No por mishi cu salario existente. Tur esaki a causa un incertidumbre bao di personal di Aruba Airlines, pasobra nan no sa kende of kendenan lo wordo manda cas.
Diabierne ultimo e Hefe di HR, a entrega su retiro, loke a ser lamenta den seno di Aruba Airlines, pasobra aki ta trata di un persona cu amplio experiencia den mundo di aviacion, pero cu hopi ta kere cu el a ser forza di retira, y cu e no kier a bay boluntariamente.
Den e reorganisacion aki, nan ta buscando inversionista nobo, pa fortifica nan fondo financiero, pero debi n’e disputa cu Onno de Swart, mucho no por ser haci awor.
CASO DI CORTE
Recientemente un compania di carrental a pone beslag riba fondonan di Aruba Airlines, como cu e compania no ta cumpli cu su pagonan.
Pero Huez a duna Aruba Airlines razon y e beslag mester a wordo lanta.
Prome di a publica e articulo aki, nos di AWEMainta a yama un vocero di e compania pa haya nan version, pero gerencia a laga sa cu esaki ta un asunto interno y como tal nan no kier discuti’e den prensa. Un opinion cu nos di AWEMainta ta respeta, pero no ta kita nos di publica di loke nos sa.


text:
Un bon amigo a jega di bisa mi cu nos ta biba bida cu bista den futuro y nos ta compronde bida mirando atras. Pa mi, esaki ta sinti manera hopi berdad.
Sesenta anja tabata parse mi hopi bieuw tempo mi tabatin 20-30 anja. Awor cu mi a jeg’e, mi ta sinti mi sigur di mi mes y e escogencianan cu mi a hasi. Escogencianan a base di e libertad cu mi ta sinti. Libertad di wak atras riba mi bida y bisa mi mes ‘den cada situacion mi a hasi lo miho cu mi tabata por, bou di e circumstancianan cu mi tabata aden.’
E dushi di 60 ta cu mi por afford pa no tin pura, mi no tin mester di ansha mas. Mi a pone mi marcanan di pia y e pianan lo sigi cana nan propio caminda. Ki luho, porfin mi por permiti mi mes e luho pa ‘Tuma Tempo.’
Como hende, hopi biaha nos ta puntra nos mes, si nos a hasi e miho. Ami ta kere cu si. Nos por hasi solamente nos best. Pasobra nos no por scoge pa otronan, ni cuanto nos ta stima nan. A lo largo di bida mi a sinja pa laga hopi di mi sonjonan cay, mescos cu mi idealnan, pasobra hopi cos no ta den mi man. Mi mester a sinja laga bay y wak cosnan bay robes, mientras cu mi sa cu por a bay otro.
Mi a gradici pa mi logronan, ora mi a sinti cu mi por a hasi un diferencia den mi mesun bida, pero tambe di otronan. Dunando hopi di mi mes pa logra un pais, un mundo miho y metanan grandi, mi a sinja mas y mas cu e felicidad mas grandi tin ora ta den cosnan asina chikito manera un hende cu ta duna mi un brasa, pasobra e palabranan cu mi a bisa of scirbi a jud’e den su bida.
Of un mucha chikito cu ta corda e cosnan creativo cu nos a traha hunto, te hasta ora nan a bira mucha grandi caba.
Tambe mi a mira hopi oportunidadnan pasa bay, pa mi mes y pa otronan, talentonan cu nunca a florece. Bida ta escogencia. Mi a mira alegria y inhusticia, gratitud y envidia, inspiracion y weganan di poder.
Mi a admira e bunitesa di creacion y e danjo di mannan humano. Y mirando bek, mi a haja semper loke mi a pidi, conciente of inconcientemente. Maske no semper mi a realisa esey na e momento cu mi tabata ‘eynan’.
Mi ta corda cu desde un edad hopi jong mi a pone dos meta den mi bida. E prome ta cu mi kier laga atras un mundo miho cu mi a haja, pasobra mi kier pa mi yiu- y nietonan tambe tin un habitat pa nan biba. Di dos ta cu dia mi jega na fin di e caminata humano, mi por bisa mi mes cu tabata bale la pena pa biba.
Mi no sa si mi a logra e prome meta. Mi no ta hopi contento di e mundo cu nos ta bibando aden actualmente. Mucho guera, mucho violencia, mucho descordia, pero mi tin speransa riba un majan cu lo surgi un dia cu ta miho cu su ayera. Mi por bisa solamente cu mi a hasi mi best y mescos cu ami, mi a topa hopi otro hende cu ta hasiendo mescos y cu ta un inspiracion pa mi.
Asina mi ta jega na e di dos meta. Y mi conclushon ta ainda cu mi a biba un bida cu ta bale la pena. Pa mi mes, sin cu mi mester di e balorisacion di otro hende. Nos cada un tin nos balornan interno y esaki ta diferente pa cada un. Den mi opinion nos lo tin pas dia nos acepta esaki como berdad universal.
Mi ta agradecido na e projecto cu mas a marca mi bida ‘Comprondiendo Bida’ cu a start manera un experimento y a bira mi companjero fiel pa casi mita di e anjanan mi tras. A lo largo di tempo ‘Comprondiendo Bida’ a bira mi caminata y buskeda di contestanan di bida cu mi a comparti cu un publico mas grandi. Un proceso cu nunca ta caba. Cada stap lo hiba na e proximo y podise ta asina bida ta intenciona di ta. Un proceso, sin expectativa, ni lucro, ni luho. Un proceso cu ta hiba cada un di nos na nos mes. E esencia di ken nos ta…
Mi lo sigi hasi mi best, pero mas cu tur cos, sigi gosa cada minuut di mi caminata riba e planeta aki. Y di paden tin un stem cu ta bisa mi ‘Lo miho ainda tin cu bini.’ Y di esey mi tin sigur. Mi ta agradecido na Bida pa cada experencia, su dushi y su zuur. Nan a sinja mi pa aprecia y balora e persona principal den e storia di mi bida, esta ‘mi mes’.
Mi a sinja cu mundo ta sigi lora toch. Cu mi of sin mi.
Porfin mi a compronde e berdad grandi cu como hende, nos ta asina insignificante compara cu e Universo cu no tin fin.
Dushi! Mi tin mas tempo awo, pa mi mes, esta un luho asina balioso.
Esta dushi bida ta!
Mi ta o.k., abo tambe!


text:
DEN HAAG – Den su oficina den edificio di Tweede Kamer, Prome Minister Eman hunto cu Minister Plenipotenciario, tabatin un encuentro cu Alexander Pechtold, lider di partido D66.
E partido cu den eleccion di siman pasa a saca 19 asiento y no ta descarta e posibilidad cu e ta bay forma parti di e Gabinete Hulandes nobo.
Despues di a sinta cu Eman, Pechtold a bisa cu semper ta bon pa tin un bon combersacion cu Prome Minister Eman ora e ultimo aki ta na Hulanda.
Segun Pechtold, “Awor cu eleccion aki ta tras di lomba mi ta mira posibilidad pa cu gran entusiasmo recoge e relacionnan den Reino. Esaki ta hopi necesario pasobra e ultimo añanan esaki no semper tabata algo alentador, mientras cu por ta asina.”
Pechtold a splica cu tanto den e programa di D66 como tambe den pasado semper a duna muestra cu e partido ta mira e relacionnan den Reino como algo valioso, cu e partido ta haya e relacion cu Aruba masha importante.
“Nos ta mira cu na Aruba tin asuntonan cu nos mester pone atencion na nan, pero tambe cu Aruba ta un isla tambe unda tin hopi oportunidad. E ultimo aki mi ta haya cu e Gabinete nobo mester señala. E oportunidad di un cooperacion”, Pechtold a mustra.
Pechtold tabata dies aña pasa Minister di Asuntonan di Reino y tin experiencia den esey.
“Mi ta spera cu e relacion di D66 y Aruba y e otro islanan Caribense di Reino ta keda, manera semper, hopi bon”, Pechtold a conclui.


text:
Minister di Infrastructura ta contento cu su Ministerio por coopera cu esun di Enseñansa pa logra proyectonan bunita manera esun di St. Rosa College. E ta otro proyecto mas cu Gabinete Mike Eman II por bisa cu a cumpli cune, e mandatario a bisa durante un bishita n’e scol aki, situa banda di Misa di Playa.
Minister Benny Sevinger den su declaracion a expresa palabra di agradecimento na tanto Minister Michelle Hooyboer-Winklaar como na funcionarionan di DOW pa tur loke ta haciendo den e parti di infrastructura di enseñansa, cu ta contribui na un mihor ambiente p’e mucha- y hobennan por studia.
“E colaboracion pa renoba y drecha diferente scol ta uno hopi fructifero y tambe pa planea scolnan nobo.”
Ademas, Sevinger a enfatisa, e tipo di proyectonan aki tambe ta forma parti di e vision di 5 strea pa tur sector di Aruba.
“Awe nos por bisa cu esaki ta otro proyecto cu nos a cumpli cune.”
E mandatario a expresa di ta sinti un orguyo grandi ora mira con e scol monumental a keda despues di su renobacion cu a conoce expansion di algun local pa bañonan adicional (tambe pa invalide), cantine pa studiante y espacio completamente nobo pa maestronan por reuni.
“Nos no tin ningun duda cu educacion lo subi den e proximo añanan. Mayornan por ta sigur cu nan yiunan lo haya un educacion di nivel, pero tambe den un ambiente hopi sigur.”
Na mesun momento e mandatario a bisa cu den e temporada di vakantie aki tambe lo tin diferente scol cu nan speelplaats lo haya asfalt, cual a wordo regla dor di Ministerio di Enseñansa.
Aworaki ta studiando cual t’e contratistanan cu por haci esaki of si e lo wordo ehecuta dor di DOW mes.
“Esaki lo bira un reto grandi pasobra nos ta asfaltando hopi caminda rond, contratistanan ta riba proyectonan grandi. Pero esaki t’e temporada pa haci e trabou na scolnan.”
Ayera e mandatario a reuni cu InfraTeam pa wak con ta bay atende cu e trabou di basha asfalt, pero tambe e mantencionnan cu mester tuma lugar, airconan cu mester wordo cambia, coriente cu mester wordo cambia.
E prome scolnan cu lo cuminsa pa drecha nan speelplaats ta Sint. Franciscus College, Bon-Bini y Colegio Felipe B. Tromp. Pero tin varios mas cu nan ta spera di por finalisa prome cu aña escolar nobo cuminsa.


text:
Nos a culmina un 2016 cu no a bay facil pa hopi empresario local cu a pasa den basta turbulencia pa por mantene nan negoshi. Den diferente publicacion di Camara di Comercio (KvK) nos a indica caba e forza limita di e consumidor local y caida den e consumo di turismo. E factornan aki ta hunga un rol importante den e cantidad di negoshinan cu a ser registra, keda y otro cu a sali di e registro di negoshi durante 2016.
Registracion di negoshi durante 2016
Durante aña 2016 por bisa cu e cantidad di registracion di negoshi a mira un caida. E situacion socio-economico cu nos a observa desde cuminsamento di aña te cu luna di december ta refleha den e cantidad di negoshi cu a wordo registra y e cantidad cu a sali di e Registro Comercial. E cantidad di registro durante 2016 ta mustra por lo general hopi menos cu e añanan anterior, en particular e caida cu ta visibel despues di Augustus. Compara cu e añanan anterior, Augustus ta e unico luna cu ta sobrepasa e mes un periodonan di 2014 y 2015. Durante e luna di augustus un gran cantidad di negoshi di construccion y restaurant a contribui na esaki. Mester indica cu mayoria biaha e sector cu tin mas inscripcion pa luna ta di e negoshinan di construccion. December 2016 a cera cu un caida drastico di 55% compara cu December 2015.
Ora nos pone e total di registracion total pa aña, nos por wak cu 2016 no ta resalta riba añanan anterior y cu te hasta a cai hopi atras. For di e datos colecta di e Registro Comercial nos ta wak cu tin un caida hopi serio den e registro di negoshi nobo pa 2016. For di informacion di CBA nos por conclui cu e incertidumbre pa inverti ta un di e motibonan principal pa e cantidad abou cu a ser registra.
Na 2015 a registra un crecemento den registracion di negoshi di 6.5% compara cu 2014. E total di registracion pa 2016 compara cu pa 2015 a baha y ta mustra un caida di 14%. Na 2016 a registra 2 AVV solamente cual ta indicacion cu e registro di tipo AVV poco poco ta desapareciendo y no ta uno popular ora di lanta un negoshi.
Ta notabel cu nos ta wak cu registracion pa un Eenmanszaak y tambe pa Naamloze Vennootschap (NV) ta sigui baha den e ultimo añanan y e total di registracion pa 2016 ta menos compara cu e ultimo 3 añanan. Registracion pa lanta un NV a bai atras cu 28% menos den 2016 y Eenmanszaak a bai atras cu 16% menos durante 2016 compara cu pa 2015. Pa loke ta e otro sorto di registracion manera Venootschap Onder Firma (VOF) y Aruba Vrijgestelde Vennootschap (AVV), e cantidad di registracion a keda practicamente mescos y ta hopi abou. Nan no ta duna indicacion di ta un forma preferi pa lanta un negoshi. Registracion pa e tipo Vennootschap met Beperkte Aansprakelijkheid (VBA) ta e unico cu ta mustra di ta stabil ainda. Nos ta wak cu compara cu 2015, pa 2016 nos tin un caida chikito di 3% di registracion pa un VBA.
Cancelacion for di registro
Pa brinda un bista completo di e situacion den registracion durante 2016 ta bon pa agrega den e analisis kico ta pasando cu e cancelacion di registro. Manera cu por nota den Grafico 4 mayoria di e registro cu a wordo cancela ta di un Eenmanszaak. Ora cu nos wak ki percentahe e cancelacion ta di e total negoshi activo nos ta wak cu Eenmanszaak ta representa 2.79% di 16.730 negoshi activo pa 2016 cu ta igual na 467 negoshi cu a cera. Sigui pa cancelacion di NV cu ta 0.72% y ta representa 121 di e total negoshinan activo cu a cera. For di e total di cancelacion registra pa 2016 (674) nos ta nota cu tin 467 di Eenmanszaak, 121 di NV, 47 di AVV, 21 di VBA. Mester bisa si cu no tur negoshi cu no ta existi ta bin na KvK pa yena e formulario di cancelacion for di registro. Si un negoshi cu no ta existi mas no wordo cancela, esaki ta trece cune cu mester sigui paga tambe pa e registro di e negoshi cerca KvK.
A base di e cifras genera durante 2016 KvK ta conclui cu tin hopi cautela y tambe dificultad pa mantene un negoshi. Actualmente tin un incertidumbre persistente pa lanta un negoshi door di e risico y factornan manera competencia cu mester tene cuenta ora di lanta un negoshi. Tin hopi competencia riba mercado actual di loke ta negoshinan cu ta bende e mesun producto pero den tiendanan isola situa den diferente bario.
E costo pa haci negoshi pa un empresa local, en particular e negoshi chikito, ta relativamente halto. Avancenan di e-commerce ta kita parti di e mercado local y ta afecta nan poder competitivo. CBA tambe a indica den diferente comunicado di prensa y cifras cu durante aña cu actividadnan economico a disminui, exportacion turístico ta mas abou, y tin un clima di inversion modera. E echo cu tin menos registracion di negoshi na Aruba durante 2016 ta indica esaki. Nos ta pendiente riba otro informacion pa asina por analisa e poder di compra relaciona cu e registro di negoshi. Tambe KvK kier investiga kico ta e motibonan cu ta hiba na negoshinan cu ta stop di existi y ta wordo cancela. KvK lo ehecuta un investigacion riba negoshinan cu ta cera nan portanan pa asina colecta datos di e motibonan riba cua e negoshinan ta stop di opera. Na fin di 2017 KvK lo por presenta informacion solido encuanto esaki.


text:
Orkannan awe atentado kontra islanan den nos region, miéntras nos ta sigui aportá pa destruí i alterá nos Naturalesa, esaki lo sigui tuma luga
Na kòrsou nos a buta belasting pa limitá uso di naturalesa den nos bida diario na 2015 i esaki ta robes i kontra tratado di Paris
Nos ta puntra nos mes kiko ta pasando ku tin tantu orkan un tras di otro ta forma den nos serkania, anto e kontesta ta masha simpel, sèptèmber ta un di e lunanan di aña di mas kalor pa nos den Karibe i ku esaki tur e ingredientenan pa Orkannan nase tei.
Un orkan ta nase ora tin 3 kondishon presente:
- Awanan kayente;
- E awa su temperatura ta mínimo 80 grado Fahrenheit;
- E awa kayente ta logra sirbí komo energia pa gran kantidat di awa evaporá for di e laman i airu nobo drenta i reemplasá e otro (kreando asina e efekto di e Orkan ku ta move i sigui krese).
Orkan lo sigui forma riba laman Atlántiko òf for di e laman Pasífiko ost, manera motornan gigante ku ta usa e kalor i e airu húmedo ku ta e gasolin pa e orkan sigui krese, p’esei nan ta forma den nos area, riba laman nan kayente serka di e zona di e Equator di mundu.
Kòrsou tin añanan ta bende su mes komo un isla pafó di e área di Orkan riba diferente nivel den nos promoshon nan, aunke nos ta hasi esaki den bos abou e realidat ta ku nada no lo kambia si nos no aktua diferente.
2 faktor pa kambio klimatológiko ku ta yuda destruí kapa di Ozòn (sin kapa di ozòn rayonan solar ta penetra mundu i kalentá esaki) ku nos komo Kòrsou tambe ta sigui aportá i pa straño ku por zona nos no ke kambia esaki pa nada di mundu ta:
- Produkshon di Energia Fosil ku chimeneanan di plantanan diesel rònt Kòrsou enbes di Energia Renovabel, terenonan di kompania di Gobièrnu for di 2008 (ku mas di 80 kònteiner di Agrekko) ta emití gasnan ku ta destruí kapa di ozòn.
- Nos refineria ku for di aña 1915 pa motibunan di ingreso ekonómiko di abundansia inmenso pa kompanianan ekstranhero pa mas di 100 aña ku a kontribuí pa destrukshon di e kapa di ozòn aki i polushon riba nos isla den gran eskala. Ketu bai awe den 2017 no opstante di estudionan i palabrashonnan konkreto pa kambia e fuel ku ta usa pa kima i produsí produktonan derivado for di petroli na e refineria awe nada no a kambia ainda.
Danki na e 2 faktornan lokal aki na Kòrsou no opstante akuerdo di PARIS adoptá na kabamentu di 2015 nos tambe ta sigui kontribuí na e destrukshon di kapa di Ozòn di mundu ku ta protehé nos di laga rayonan solar drenta mundu di tal forma ku e ta trese kuné “Kalentamentu Global” i esaki opviamente tin 2 konsekuensia direkto pa Naturalesa:
- Kapa di Eis di mundu ta smèlt na velosidat haltu, kousando subida di nivel di awa, kreando tambe e fenómeno di sunami i teremotonan debí na movementu di e ‘plateau’nan bou di oséano
- Oséano mundialmente su temperatura ta kambiando pa mas kayente dor ku e rayonan di solo ta yega ku ningun restrikshon (no tin kapa di ozòn pa protehé mundu)
P’esei awe na 2017 tur lokual ta forma den oséano pasífiko ost na kosta di Afrika i ta krusa Atlántiko ta hasi esaki ku mas fervor i sin pordon.
Ken su falta? nos mes, kiko nos ta hasiendo? nada, nos ta papia hopi i hasi nada, tur aña nos ta bai Nashonnan Uni pa papia den Asamblea General over di Kambio Klimatológiko miéntras ku na kas nos mes ta stroba Energia Renovabel ku impuestonan introdusí pa Gobièrnunan loko den nan kabes, ku no por a pensa nada otro ku introdusí un belasting riba solo (zonbelasting) pa yuda finansieramente un kompania di Gobièrnu mal manehá pa mas di 30 aña.
Kiko mester hasi pa frena kambio klimatológiko? Kita tur opstákulo ku Gobièrno a introdusí ku ta stroba komersio i abitantenan di Kòrsou di hasi uso di benefisionan ku naturalesa ta duna nos pa hasi uso di energia renovabel na gran eskala i kambia awe na gasnan natural pa opera nos refeneria. (Unda nos por haña gas natural? Colombia – Trinidat óf Venezuela esaki no ta un sekreto públiko)
Athunto:
Potretnan ku ta ilustrá kon a traha riba relashon nan na 2011 komo strategia polítiko pa benefision general di nos pais kaminda a kòmbersá ku e 3 paisnan su gobièrno pa asina lasonan di komersio tabata na luga pa duna espacio pa e gas natural di un di 3 paisnan aki wòrdu atkerí i solushona e problematika aki.
Gerrit F. Schotte
Eks Promé Minister i
aktual miembro di Parlamento
Kòrsou, 18 di sèptèmber 2017


text:
Komunikashon empresarial
- Fecha di inicio: 9/2/2015
- Preis: $220
- Durashon: 6 Lès / 6 Siman
- Nivel: Básiko
- Idioma: Hulandes
- Fecha di inicio: 9/2/2015
- Preis: $220
- Durashon: 6 Lès / 6 Siman
- Nivel: Básiko
- Idioma: Hulandes
Details & Inskribí
Trahadó-, mènedjer- i empresarionan ku ke optimalisá nan komunikashon empresarial
E tayer práktiko di 6 anochi akí ta pa trahadó-, mènedjer- i empresarionan ku sa enkontrá problemanan di komunikashon entre kolega, sosionan komersial, kliente, 'stakeholders' òf simplemente ke mehorá nan komunikashon empresarial pa hasi mihó negoshi. Ta trata tantu abilidatnan skibí komo abilidatnan oral.
- Tayer 1 Komunikashon empresarial interno
- Tayer 2 komunikashon empresarial eksterno
- Tayer 3 komunikashon empresarial eksterno; proseso di benta; tratamentu di keho; konfliktonan empresarial.
< Go Back


text:
Zenovio “Dodo” Quandus Celebrando Su Cumple Años Cu Su Famia Y Rincon Boys
ORANJESTAD (AAN)—Un celebracion di kita sombre a wordo organiza pa Zenovio Quandus, conoci cariñosamente como Doyce of Dodo cu tabata celebrando su di 65...
Jerrick Clement di Megateca Genie a gana e DJ MAS POPULAR
ORANJESTAD (AAN): Recientemente DJ-rick a gana e DJ MAS POPULAR di e Back 2 Gala party caminda el a haya un BlackBerry Curve 3G...
Polisnan Femenino Ta Hopi Dispuesto Pa Yuda Combati Criminilidad
ORANJESTAD (AAN)—Na Aruba nos conoce hopi Polis y entre nan tin hopi Polis femenino cu diariamente ta subi caya cu e meta di combati...
Un Felis Y Prospero Aña Nobo Pa Pueblo Di Aruba
Fraccion di AVP ORANJESTAD(AAN): Na bispo di fin di aña fraccion di AVP ta wak atras riba un aña cu tabata dificil pa hopi hende,...
Celebracion di fin di aña na Paseo Herencia
ORANJESTAD (AAN): Paseo Herencia lo cera aña 2010 cu nan tradicional celebración di fin di aña riba di 31 di December cuminsando pa 2or...
Fundacion Wit Gele Kruis cu cena di pascu
ORANJESTAD (AAN): Dia 10 di december 2010 tur trahador di fundacion WGK a celebra hunto nan cena di pasco na Renaissance Convention Center. E...
Asina Tiara Air a festeha nan Fin di Aña
ORANJESTAD (AAN): General Air Services & Tiara Air N.V. a celebra nan fiesta fin di aña na Westin Resort. E animacion durante e anochi di...
Destruccion na e edificio di Morgan island
ORANJESTAD (AAN): Cu hopi asombro, mester a mira con hobennan cu mente putri a haci hopi destruccion na e edificio di Morgan island. Sigur...
Un anochi di alabansa di tur denominacion religioso dia 2 di januari riba Plaza...
ORANJESTAD(AAN): Dia 2 di januari, 2011 lo bay tin un misa grandi riba Plaza Betico Croes, organiza door di Reach Out And Touch hunto...
Aña 2010 A Conoce Recuperacion Modera
ORANJESTAD (AAN)* Aña 2010 ta clausura den un situacion economico mundial un poco mas positivo cu un aña pasa. Poco a poco economia mundial...


text:
E pagina akí ta ofresé informashon riba e Enkuesta Nashonal di Salú ku Instituto di Salubridat Públiko Kòrsou (VIC) i Ofisina Sentral di Statistik (CBS) lo tene di 14 di yanüari pa 25 di febrüari próksimo.
E raport ku resultadonan di Enkuesta Nashonal di Salú 2013 ta inkluì akì.
Kuantu hende na Kòrsou tin diabétis i sobrepeso? Kuantu nos ta move i kuantu di nos ta usa un òf mas fasilidat di kuidi di salú? Kada kuater aña, Enkuesta Nashonal di Salú ta duna un bista di esaki.
Gobièrnu ta usa e resultadonan di e enkuesta akí den su maneho di salubridat. Ademas, gobièrnu por organisá aktividat, ku meta spesífiko na bista, pa mehorá salubridat i bienestar di poblashon. Di e manera ei nos por identifiká e problemanan di salú ku ta mas relevante tantu pa awor komo pa futuro.
E enkuesta akí tin pregunta tokante salú, estilo di bida i uso di servisionan di salubridat. E enkuesta no ta trata solamente salú físiko, sino tambe kon e persona ta sinti i kon ta bai kuné tantu den sentido mental/emoshonal komo sosial.
E kuestionario ta kuminsá ku algun pregunta general tokante sekso, edat, nivel di enseñansa, estado sivil i tokante e hendenan ku ta biba na e kas en kuestion. Tambe e enkuesta ta trata, entre otro, enfermedat króniko, leshon, limitashon físiko, problema mental/emoshonal, alimentashon, moveshon, humamentu, alkohòl, bishita hasí na diferente dunadó di kuido di salú, i kon satisfecho e persona ta ku e kuido risibí.
Tur entrevistadó tin un badge ku nan dato personal/potrèt/logo di CBS i firma di e direktor di CBS. E entrevistadó ta obligá di legitimá su mes na momentu di e bishita.
Por bèl CBS semper pa verifiká si na e momentu akí tin un enkuesta ta tumando lugá i pa kontrolá nòmber di e entrevistadó. E number di telefòn di CBS pa hasi esaki ta 462-6226 òf 462-6227.
CBS lo prosesá tur informashon risibí di e enkuesta di un forma anónimo. No tin manera pa konektá e informashon pidí den e kuestionario ku un persona individual.
CBS ta tene su mes estriktamente na e lei di sekresia. Artíkulo 5, insiso 2 di e lei di statistik (Statistiekwet) ta obligá CBS pa atendé tur informashon ku a kompilá estriktamente konfidensial. E mesun lei akí ta konta tambe pa e entrevistadónan. Tur entrevistadó ta obligá pa legitimá su mes na momentu di e bishita.
Bo ke mas informashon tokante e investigashon? Tuma kontakto ku di lider di proyekto akí:
Drs. Soraya Verstraeten
E-mail: S.verstraeten@vic.cw
Telefòn: 839-2173


text:
Actividadnan di biblioteca den cuadro di Luna di Enseñansa:
Biblioteca Nacional Aruba ta presenta diferente actividad durante oktober, ‘Luna di Enseñansa’. Ta cuminsa diahuebs awor cu un Tabletcafe 60+ y ta sigui cu pelicula pa mucha. Henter luna tin actividad, ademas biblioteca ta tene un encuesta bou usuarionan y tur otro interesado riba 14 aña. E encuesta pa haya opinion y sugerencia tocante e servicio y otro aspecto di e trabou di biblioteca.
Na final di october tin tambe e apertura di e di 23 Festival di Buki pa Mucha cu Biblioteca Nacional Aruba ta organisa tur aña. Un festival di buki cu participacion di mas cu 50 scol preparatorio, basico y special riba nos isla cu lo ricibi bishita di autor, ilustrador y contador di storia. Biblioteca Nacional Aruba ta organisa e festival aki pa promocion di lesamento y pa involvi mucha activamente den e mundo di buki cu un siman di actividad rond di buki. E apertura di Festival di Buki pa Mucha e aña aki ta tuma lugar diabierna dia 30 di october patras di biblioteca na Playa.
Programa di october na biblioteca
Diahuebs: 1 Tabletcafé 60+ 9:00-12:00
Diamars: 6 Anochi di Pelicula na George Madurostraat 19:00
Diahuebs: 8 Anochi di Pelicula na George Madurostraat 19:00
Diasabra: 17 Quiz Premio Shoco di biblioteca 15:00-17:00
Diamars: 20 Presentacion tesis Master den Idioma na Arubiana* 17:30-19:30
Diasabra: 24 Quiz Premio Shoco di biblioteca 15:00-17:00
Diamars: 27 Presentacion tesis Master den Idioma na Arubiana* 17:30-19:30
Diabierna: 30 Apertura di Festival di Buki pa Mucha 2015 18:00
* Departamento Arubiana/Caribiana ta na Bachstraat 5 (T: 582-6924)
Durante henter luna lo tuma luga:
- Encuesta 2015 relaciona cu servicio di Biblioteca www.bibliotecanacional.aw
- Riba diamars y diahuebs recorido den departamento Hubenil na biblioteca Playa pa klas entre 9:00-12:00 (por tuma contacto cu bibliotecarianan sra. Olivia Figaroa y sra. Sophiene Maduro pa traha un cita (T: 582-1580).
Durante luna aki lo tin yen di actividad cu atencion riba Ensenansa.
Pa clausura e luna, tin un anochi dedica specialmente na e actornan den area di Ensenansa cu a destaca den nan profesion.
Pa es motibo aki, ta aserca bo(so) pa nomina un persona den ensenansa cu a hasi un diferencia den bo bida, den di bo yiunan of conocirnan.Pa nomina, acudi riba e site di Departamento di Ensenansa: www.ea.aw y yena e formulario di “Appel di Oro”


text:
Klek aki pa e pre-registrashon di e VotaSabí pènel di opinion
Bandi di e ayudo di votashon ku a keda lansá VotaSabí ke kuminsá riba un periodo kòrtiku ku un pènel di opinion regularmente, den direkshon di e programa hulandes “EenVandaag Opiniepanel.” E tim di proyekto ta trahando duru riba esaki. E prome indikashonan ta visibel kaba: al final di e ayudo di votashon e votador tin e posibilidat pa pre-registrá su mes pa asina tuma parti den e pènel di opinion. Esaki den breve ta inserá ku den un future sekano, despues di e lansamentu di VotaSabí pènel di opinion, e elektornan pa medio di email regularmente lo keda kontaktá pa asina duna nan opinion tokante asuntunan relevante riba nos isla.
Kon esaki lo den futuro ahinda no ta determina, pero si tin persona ku tin interes den esaki, nan ta kordialmente invita pa pre-registrá nan mes.
VotaSabí ke pone énfasis riba e echo ku e datonan aki na niun manera lo keda kombiná ku e resultado di e ayudo di votashon. Timothy Huyzen: “E privasidat di e elektor ta pone serka nos na prome luga. Nos ta hasi tur kos posibel pa asegurá ku e privasidat aki ta segurisá. Mas fuerte aun, VotaSabí a pèrkurá ku e ta tèknologikamente imposibel pa hasi e kombinashon entre nan dos.”
Kondishon di uso pa www.VotaSabi.com
VotaSabí ta mantene e derechi hasi kambio na kualkier parti of kita kualkier parti di e programa sin mester duna kuenta.
Responsabilidat limita
VotaSabí ta hasi esfuerso pa mantene e kontenido di e wepsait aktual sino agrega aserka. Sinembargo ta posibel ku e kontenido no ta kompleto of inkorekto.
Ta ofrese e material nan riba e wepsait sin ningun garantia of derecho di demanda riba eksaktitud. E material po wordu kita sin notifikashon di antemano dor di VotaSabí.
Tur e informashon por kontene eror.
VotaSabí no ta responsabel pa e kontenido riba wepsait ku nos ta duna un link na dje.
Demas
E kondishon di uso por kambia kada pasa tempu.


text:
Lider di partido AVP Mike Eman a cana den cayanan Esmeralda, Rubi y Opal y na final a tene un reunion di contacto na cas di famia Vallejo den Caya Opal. Presente tambe n’e reunion tabata e candidatonan di partido berde Carlos Bermudez y Maurits Malmberg.
Mientras cu tabata sperando riba lider di partido Carlos Bermudez a papia di e proyectonan cu Gobierno a realisa, otronan cu falta pa ehecuta ainda, pa cual ta pidi apoyo di pueblo den e eleccion Parlamentario dia 22 di september awor. AVP, el a bisa, cu siguransa por pidi e pueblo pa apoyo dia 22 awo.
“Solamente imagina boso e situacion prome cu 2009 y wak rond awendia, mira con Aruba a avansa, a modernisa. E pueblo por mira unda su placa a wordo inverti”, el a bisa.
Tambe el a papia di e importancia di automatisacion den diferente sector di Aruba.
El a duna e ehempel con na paisnan Europeo y Mericano, e muchanan no ta cana cu tas cu buki pisa, cu por laga nan manca pa resto di nan bida. Tur material educativo ta riba nan laptop of tablet, y tur material cu studiantenan mester entrega ta wordo manda via mail electronico.
“Un sistema moderno cu ta percura pa proteccion di nos medio ambiente tambe”, e politico a splica.
E reunion a tuma luga na cas di dokter Alejandra Vallejo, kende a bisa cu su curason ta berde. “Mi a mira e accionnan di Prome Minister, accionnan cu ta sincero y sin interes alguno”, el a comenta. E mes a keda contento cu e reunion y participacion di personanan di diferente nacionalidad. Hopi pregunta al caso a wordo haci.
Tabatin pregunta riba enseñansa, principalmente pa personanan special, con esaki por wordo mehora. Pero tambe e proceso pa BIG-Registratie ta algo cu a wordo discuti.
A expresa comprension cu mester existi e sistema aki, pero lo ta bon pa Gobierno yuda esnan cu mester pasa den e proceso aki. Esaki pasobra si esnan gradua den region no tin trabou, e lo ta un peso economico grandi pa nan por pasa den e BIG-Registratie.
E candidato Maurits Malmberg a duna un splicacion di su carera te awor, cu a cuminsa na Hulanda, te ora cu el a dicidi pa bolbe Aruba pa traha cerca di su role-model, esta Prome Minister Mike Eman.
Prome Minister Mike Eman a yega tambe na e sitio, unda cu el a papia cu e publico riba proyectonan di e Gobierno cu el a lidera y e vision cu e tin pa Aruba y futuro generacionnan. Varios persona a probecha pa haci algun pregunta y a haya contestanan satisfactorio.


text:
Dialuna merdia, gran parti di e delegacion Arubano a viaha pa Rio de Janeiro, Brasil, unda cu dentro di algun dia lo inicia e celebracion deportivo mas grandi na mundo, esta e Weganan Olimpico 2016.
Na aeropuerto, un grupo di famia, amigo y conocirnan como tambe miembronan di e directiva di COA y e federacionnan deportivo di e deportenan encuestion a bin despedi di e delegacion. Presidente di COA, sr. Edwin Roos den nomber di tur presente a desea henter e delegacion un bon biahe pa Rio.
E delegacion cu a realisa e biahe tabata e atletanan di landamento, Allyson Ponson y Mikel Schreuders, e atleta di taekwondo Monica Pimentel, coach di landamento Ismael Santiesteban como tambe miembronan di comision tecnico di COA, Alberto Thiel y Edmundo Josiah, e masahista Mike Goeloe y por ultimo redactor deportivo di COA, Seever Krozendijk.
Mester bisa cu e atletanan Philipine van Aanholt, Nicole van der Velden y Thijs Visser di sailing hunto cu Jayme Mata di judo hunto cu nan respectivo coachnan como tambe Hefe di Mision, Patrick Werleman y e secretario general di COA, Nicole Hoevertsz ya ta na Rio en espera di e delegacion cu lo sali for di Aruba.
Comite Olimpico Arubano y Aruba completo kier a desea e atletanan, coachnan, e staf di Team Aruba tur clase di exito durante di e Weganan Olimpico di Rio 2016.
Diabierna awo, 5 di augustus, lo tuma luga e Ceremonia di Apertura di e Weganan Olimpico den e mahestuoso stadion di Maracana. Nos delegacion di Aruba lo forma parti di e ceremonia y desfile como e number 13.


text:
Aruba ta orguyoso di su atletanan y tur esunnan cu a contribui na nan exito
Deporte di rendimento halto ta exigi por lo menos seis ora di entrenamento pa dia; e trainingnan y proceso pa yega na cualificiacion ta intensivo.
Asina Monica Pimentel, kende ta representa Aruba den e deporte di taekwondo na Weganan Olimpico 2016 a laga sa durante di e tradicional ceremonia di despedida pa e delegacion di Aruba organisa pa Comite Olimpico di Aruba (COA).
Monica Pimentel ta un di e shete atletanan cu a cualifica y e hoben ta splica cu e tabatin hopi tempo preparando den exterior, cual ta algo cu mayoria di e atletanan di Aruba a haci.
Basicamente Pimentel no tabata na Aruba mes.
El a pasa hopi tempo na Korea, y a haci un circuito di diferente campeonato pa por logra su cualificacion nan luna di maart.
El a participa na cuater competencia den dos luna, bishitando cinco pais, incluyendo su di cinco competencia, durante cual el a logra cualifica.
Ademas di su training, su programa tabata inclui hopi reunion y combersacionnan cu su coach.
E esfuersonan tabata hopi grandi.
Minister di Deporte, dr. Alex Schwengle a expresa tambe na varios ocacion, den su discurso y declaracionnan na prensa, su admiracion y respet pa e shete atletanan di Aruba cu ta forma e nucleo di Team Aruba pa Weganan Olimpico Rio 2016.
Durante di ceremonia di despedida, un tradicion di COA, Minister Schwengle a comenta cu e grupo di atleta aki a haci historia, unda cu pa di prome biaha Aruba tin shete atleta cu no tin “wild card”, pero a cualifica.
Esaki ta algo unico cu a rekeri un sacrificio grandi pa hopi aña di parti di e atletanan y nan mayornan, pero tambe ta hunga un rol importante esunnan cu ta percura pa un sistema di sosten, esta nan clubnan, federacionnan, Aruba Sport Uni, COA, Lotto y Gobierno.
E mandatario a agrega cu si awe Aruba tin shete atleta cualifica, ta un hecho cu e meta ta pa tin mas atleta na e siguiente Olimpiada.
Pa logra esaki, mester sigui inverti den deporte, mester sigui inverti den transparencia y uza e fondonan na e forma corecto. E inversionnan di e ultimo añanan ta dunando nan frutonan.
Minister Schwengle a expresa tambe su gratitud na e diferente compania priva cu a contribui na COA, y e atletanan manera Aruba Bank y Totto.
Cu nan contribucion ta yuda engrandece deporte y ta un sosten necesario como cu e realidad ta cu no por steun solamente riba Gobierno pa e fondonan necesario.
Entre tanto, e Minister a laga sa, cu ta purbando tambe pa logra haya mas fondo for di Lotto pa Deporte, e. o. y e ta gradici companianan priva pa ta dunando mas aporte na deporte.
Minister Schwengle a bisa cu e anochi di despedida tabata tambe e momento pa brinda e atletanan “bonbini den nos curazon” como orguyonan nacional.
Durante di e ceremonia di despedida ta rindi honor na e atletanan, y ta inclui nan mayornan, famia, amigo, federacionnan, dirigentenan di nos pais, Lotto pa Deporte, tur comision di COA cu ta forma parti di e proceso di preparacion di e atleta.
Secretario General di COA ta sumamente contento y orguyoso cu e shete atletanan cu a marca un momento den historia di deporte y participacion Olimpico pa Aruba.
Cu hopi orguyo el a anuncia cu dia 5 di augustus ta spera cu henter comunidad di Aruba lo ta claba na television pa wak Philipine van Aanholt, Nicole van der Velden y Thijs Visser (Sailing), Mikel Schreuders y Allyson Ponson (Swimming), Jayme Mata (Judo) y Monica Pimentel (Taekwondo) carga bandera di Aruba na e ceremonia di apertura di e weganan.
El a conclui bisando cu e uniformnan pa e ceremonia di apertura a wordo diseña pa Magaly Maduro y confecciona pa HK Tailors; y e uniform deportivo ta un regalo di Totto.


text:
Kralendijk - Den un forma ameno gezaghèber Edison Rijna djaluna den oranan di atardi a presentá na e edifisio Esmeralda na Punt Vierkant pa gradisí e militarnan ku nan bishita aki na Boneiru.
Atvertensha pa boto chikitu.
Kralendijk - Mainta 8 di sèptèmber lo por eksperensha un resak for di Nort ost di 1.5 meter haltu. Laman por ta bruto na nort di Boneiru.
Gezaghebber di bishita na kancha di tiru na Washikemba
Kralendijk, - Durante di e siman di entrenamentu ku militarnan tin aki na Boneiru pa medio di kapitan Krul gezaghèber sr Edison Rijna a risibí un invitashon pa bin lòs algun tiru na e kancha di tiru na Washikemba.
Selebrashon Dia di Monumento.
Kralendijk – Departamentu di kultura di gobièrnu, “SKAL” huntu ku “Stichting Monumentenzorg Bonaire” ta organisá e aktividat anual, dia di Monumento, riba dia 24 di sèptèmber 2017. Meta di e aktividat aki ta pa fomentá mas konsientisashon bou di nos komunidat di monumentonan riba nos isla.
James kroon ta huramenta i ta drenta bek den Kolegio Ehekutivo komo Diputado.
Kralendijk – Djamars anochi durante di reunion di Konseho Insular, sra. Renata Domacasse ta huramentá dilanti di Presidente di e órgano mas haltu di nos isla, sr. Edison Reina. Di e forma aki sra. Domacasse ta remplasá sra. Daisy Coffie komo miembro di Konseho Insular pa Frakshon di MPB.
Ocho persona a risibí Nashonalidat Hulandes.
Kralendijk, Djaweps 24 di ougùstùs 2017 den sala di Passangrahan a tuma lugá seremonia di naturalisashon.
Buki ku tópiko variá di historia di enseñansa di Kòrsou.
Kralendijk, ‘Onderwijs en Meer’ ta título di e buki ku presidente di Fundashon Curacao Academy, sr. Rudy Naaldijk, a entregá na hefe di Biblioteka Públiko, sra. Deta Delanoy.
Parke Washington ku atrakshon nobo
Kralendijk, Gezaghèber sr. Edison Rijna huntu ku e hóben Tarik Thielman djabièrnè último a kòrta sinta di e toren pa wak para den Parke Washington.
Selekshon hubenil Futbol U-15 ku partisipashon na weganan oraganisa pa Concacaf na Merka.
Kralendijk, Un total di diesocho hóben asistí pa seis lider di e selekshon di futbòl hubenil Boneriano U-15 a sali pa Merka estado Florida djabièrnè mainta pa partisipá na e kampionato hubenil organisá pa Concacaf i IMG’s Academy na Bradenton.
Selekshon U-15 na di tres luga Torneo di Concacaf.
Kralendijk - Djadumingu 20 di ougùstùs selekshon hubenil U-15 a regresá Boneiru despues di a partisipá na un kampionato di Concacaf i IMG’s Academy. Esaki a tuma lugá na Bradenton estado Florida.
Partido Demokrat a kumpli 63 aña di eksistensia.
Willemstad - Ayera, 10 di ouustus 2017, Partido Demokrátiko Boneriano a kumpli 63 aña di eksistensia. Manera kustumbrá, tabatin un seremonia na Bustu di dfm. Julio A. Abraham na Rincon kaminda a rekordá e hecho ku 63 aña pasá, Julio Abraham huntu ku Cornelis Crestian, Andres Emerenciana i otro baluartenan a funda e partido dia 10 di ougustus 1954.


text:
Kuerpo Polisial Kòrsou ta sali na promé lugá den “Korps Triathlon” organisá pa Brigada di Seguridat I Formashon
Willemstad – Djasabra 26 di ougùstùs Fundashon Bos di Hubentut ku e proyekto di Brigada di Seguridat I Formashon a organisá un “Korps Triathlon”, kaminda 4 kuerpo kual ta Kuerpo Polisial Kòrsou, Brandweer Kòrsou, Scouting Antiano i Brigada di Seguridat I Formashon a partisipá. “Korps Triathlon” ta un challenge kaminda 4 empleado di e organisashonnan ariba menshoná a partisipá.
E triathlon a tuma lugá den forma di kompetensia entre e timnan partisipante. E timnan tabatin ku pasa huntu den tur e tres aktividatnan kual ta landa – kore na pia i kore baiskel. A Sali for di playa Jeremi landa bai playa Lagun, despues a kore na pia bai Kazerne di Brandweer na Barber i despues subi baiskel i kore bai parasasa beach kaminda a hasi entrega di premio.
Esaki ta pa demonstrá e timnan su abilidatnan físiko i nan kapasidat pa traha den tim. E aspekto di trahamentu huntu ta duna e triathlon e karákter di un training di teambuilding, perseveransha i liderasgo. Esaki tin komo meta pa uni tur kuepro ku ta duna servisio na komunidat. Na final di e dia a saka e tres timnan ganadó. Na promé lugá a sali Kuerpo Polisial Kòrsou, na di dos lugá brandweer Kòrsou i na di tres lugá Scouting Antiano. Brandweer Kòrsou a bai ku “Best Swimming team” i Kuerpo Polisial a bai ku “Best Running” i “Best cycling team”.
E evento a resultá di ta super eksitoso i ku e meta pa e bira un kompetensia anual kaminda mas kuerpo ta partisipá. Den un kompetensia sano di deporte kuerponan por partisipá i kompetí. Un Danki ta bai na tur kuerpo ku a partisipá i tambe tambe pabien na tur ku a sali den premio.


text:
E ultimo Arubiano, kende tabata rehen na Venezuela hunto cu algun otro Arubiano, kendenan a bay cumpra gasoline barata pa contrabandia pa Aruba, a keda libera ayera mainta y por a bolbe Aruba.
Manera nos fuente a duna di conoce cu e tene e Arubiano aki como ultimo, ora cu e Militarnan di
Republica Bolivariana tabatin sigur y e garantia cu e placa pidi a ser paga.
E caso aki ta masha comenta y ta di spera cu awor si e botonan di Aruba no ta bay Venezuela mas pa cumpra gasoline pa re-bende na Aruba.
E situacion tabata uno tenso, y manera a ser bisa, e biaha aki nan a sali di bon, esta nan a keda sano y salvo.
Gobierno no a haci nada den e caso aki, pasobra manera a ser bisa, a adverti e doñonan di boto na Aruba, pa no sigui cu e practica aki, pero ningun di nan a duna oido. Hulanda, via di su Minister di Relacion Exterior tambe a conseha pa ningun Hulandes biaha pa Venezuela, si e no ta necesario.


text:
Directiva di Camara di Comercio y Industria di Aruba (KvK) a reuni ayera pa re-evalua e structura p’e debatenan cu lo wordo organisa prome cu elección dia 22 di september awor.
E motibo tras esaki ta cu KvK a constata cu tin cierto confusion y desacuerdo encuanto e rekisitonan stipula pa participacion n’e debatenan.
KvK kier a mantene un balans structura cu un participacion di maximo 6 partido politico, di cual publico general lo por a vota via un encuesta online pa scoge 3 participante, pero en bista di e ultimo desaroyonan KvK lo brinda e oportunidad na tur e 8 partidonan en cuestion, esta ABO, AVP, MAS, MEP, POR, PPA, RED y UPP pa participa n’e prome debate riba 8 di juni proximo.
Den esaki a lubida partido CURPA, ya cu e no a cumpli cu e requisitonan prome cu e fecha stipula pa KvK, según Ernst Mohamed.
Directiva di KvK ta kere cu di e forma aki por logra un debate democratico y asina por contribui na un mihor paisahe politico ya cu ta e intencion pa ofrece un debate di calidad y pa debati riba topiconan interesante pa pueblo en general.
E decision aki a wordo tuma despues di re-evaluacion y KvK ta spera cu esaki wordo respeta.
Lo tin ticket VIP disponibel p’e debatenan caminda cu lo brinda e oportunidad pa tene combersacion priva cu e participantenan di e debate.
Pa di dos debate cu lo tuma lugar dia 17 di augustus, KvK lo informa e structura na su debido tempo teniendo cuenta cu registracion oficial p’e Eleccion 2017.
Esta ey sigur lo sa caba, cua partidonan sigur lo participa na elección di september awor, ya cu e partidonan cu no tin representación den Parlamento, mester haya firma di sostén. Si no tin sostén, nan no por participa na elección y tampoco n’e di dos debate di KvK.


text:
Recientemente e propiedadnan di Aruba Marriott, bao di capa di Aruba Marriott CARE Foundation y Spirit to Serve a pone man na obra na e dam di Seroe Janchi.
Supervisor den e departamento di recursonan humano ya alabes secretaria di Marriott CARE Foundation, Tamara Fingal, ta splica cu for di aña pasa ora cu e hotel a dicidi di sigui e sugerencia di AHATA nan a bay wak e dam aki, pero awacero continuo a causa cu nan tuma e decision pa warda un poco cu e trabao.
E luga tabata hopi sushi, pero Aruba Marriott, hunto cu AHATA ta contento di por a sirbi comunidad di Aruba, y duna bek na residentenan di nos isla cu nan trabao y esfuersonan.
Tin hopi otro bario cu tin luganan di atencion manera e dam aki, y AHATA lo sigui motiva y sostene su miembronan cu ta desea di duna di nan parti pa haci e areanan limpi siguiendo cu e practica di Sponsor a Mile cu hopi miembro di asociacion ta practica pa hopi aña.
Aruba Marriott ta sigur rib’e lista pa sigui cu e accionnan aki.
Fingal ta splica cu di nan parti, rib’e beach dilanti nan hotelnan, Marriott Aruba Surf Club un biaha pa luna ta haci ful e area dilanti di e propiedadnan limpi, y tur dia ta percura pa mantene e beach bon limpi.
Ademas di limpiesa, Aruba Marriott CARE Foundation ta brinda asistencia na personanan y organisacionnan den nan comunidad. Nan ta yuda verf y renoba sedenan di organisacionnan, y ta hasta haci gestonan special. Un di e ehempelnan di e gestonan aki ta e treat di cupcake cu ponche crema cu nan a organisa recientemente na e casnan di hende grandi cu ta resorta bao di SABA pa Dia di San Valentin.
Si tur hende traha hunto como un famia, Aruba lo ta bunita, y tur hende lo biba mas uni tambe cu otro, segun Fingal. El a splica cu union tambe ta wordo stimula cu accionnan di limpiesa comunitario, sea ta entre empleadonan di un negoshi, of un bario, ora cu hendenan ta sali hunto, y uni ta percura pa mantene nan luganan di biba y recrea limpi.


text:
Morgenster – Diadomingo marduga algo pasa di 5’or polis ta wordo manda poco mas pariba di rotonde Cumana, caminda cu un auto a bolter y aparentemente nan lo a bolter e auto bek y hasta lo kier bandona e sitio. Esey tawata e prome informenan.
Den algun minuut patruya a yega y a constata cu ta trata di uj Hyundai Tucson color blanco y cu e chauffeur no ta pega. E chauffeur tawata pafo di e auto y a bisa polis cu e tin dolor na su nek, polis e ora a solicita pa un ambulance.
No ta conoci exactamente kiko a causa cu e auto a bolter, pero manera tur hende sa algun rato prome awa a yobe masha hopi mes y camindanan tawata muha.
Ambulance a yega y nan a bay atende cu e chauffeur.


text:
Ultimo dianan den varios medio di comunicacion, a start un confusion tocante e hecho cu supuestamente lo a debolbe cosnan cu lo a wordo tuma den beslag di sospechoso Minister drs.Paul Croes. Ministerio Publico ta haya hopi importante pa aclarea e confusion aki.
Pero prome cu esaki, Ministerio Publico a confirma cu tin un detencion mas cu a cay, den persona di e Chines, F.Y. Cheng, propietario di Cheng’s Supermarket na Bubali. E ta sospechoso cu e tambe lo a comete soborno, ofrece placa pa haya permiso y el a keda deteni pa mas investigacion. Te awor tin un total di 4 persona deteni den e caso IBIS, manera e ta ser califica.
Pa loke t’e pertenencianan cu lo a ser duna bek na Minister drs. Paul Croes, t’asina cu durante e investigacion IBIS, Huez-Comisario a tuma cosnan den beslag na Bestuurskantoor, bao di cual cosnan for di oficina di sospechoso Paul Croes.
Recientemente algun di e cosnan cu a wordo tuma den beslag na Bestuurskantoor, a wordo debolbi na Bestuurskantoor.
Bao di e cosnan aki tin algun USB-stick, computer, laptopnan y un cel Blackberry. Si algun di cosnan aki a wordo duna na sospechoso Paul Croes dor di Bestuurskantoor of den nomber di Bestuurskantoor, no ta conoci na Ministerio Publico, ni e ta responsabilidad di Ministerio Publico tampoco.
E cosnan cu Huez-Comisario a tuma den beslag den e investigacion IBIS den cas di sospechoso drs. Paul Croes, no a wordo duna bek na Paul Croes. E cosnan aki ta sigui den beslag.
Cosnan cu wordo tuma den beslag na beneficio di waarheidsvinding den un investigacion, ta wordo debolbi asina cu e investigacion riba e cosnan ey ta cla.
Cu cosnan wordo debolbi na un sospechoso durante e investigacion penal no ta bisa nada tocante e sospecho of e resultadonan di e caso penal. E ta nifica unicamente cu e investigacion riba e cosnan specifico ey ta cla. Te aki e aclaracion di parti di Ministerio Publico.


text:
Dia 25 di januari Aruba ta celebra dia di nos Libertador Gilberto François “Betico” Croes. Pa e ocasion special aki, Stichting Rancho ta organisando walking tours di Rancho completamente gratis. Nos ta invita henter pueblo di Aruba pa bin conoce e historia y cultura di un di e barionan mas antiguo di Aruba.
E punto di salida lo ta na Flor de Oriente. Nos lo bishita diferente hanchinan, monumentonan, e famoso “Forno di Kalki?”, tank’i awa, admira diferente arte mural y mucho mas. No perde e oportunidad unico aki, y bin cu henter famia na un di e dos paseo nan. E prome lo cumisa 9or, e di dos 11or di mainta y lo tin duracion di mas o menos 2 ora.


text:
Recientemente por a tuma nota di un comunicado den prensa di parti Simar, unda cu ta anuncia cu entrante 1 februari 2017 e functiehuis pa cuerpo di maestro lo drenta na vigor (cu ainda mester ser trata den Staten).
Esaki ta algo hopi importante pa por tin un descripcion di nan funcionamento como maestro, unda cada un por sa ki ta spera di nan y sigur tambe ta brinda nan e oportunidad di por sigui crece, pasobra antes cada docente tabata ser mara na edad y te cu un maximo di 38 aña, segun Edgard Vrolijk di MEP
Un preocupacion cu sigur ta biba den esnan cu di aña 2000 ta warda riba e restructuracion di salario y mientras cu nan añanan den enseñansa tambe ta avansa. Hopi di e maestronan aki ya falta poco pa bay cu pensioen y otronan cu mientras ya tin 10 of mas aña sin conoce un aumento. Pero cu e declaracion di parti Simar den restructuracion aki cu nan no lo conoce aumento, e grupo aki ta sinti mes nan un biaha mas perhudica.
DICON PERHUDICA?
Un parti grandi di e grupo aki a hera no un, pero dos biaha e boto di pensioen debi na prome e aumento pa 60 aña y ultimo e aumento pa 65 aña.
Y no solamente e aumento di edad ta perhudica e grupo aki cu tin hopi aña den enseñansa, pero tambe e areglo nobo di pensioen basa riba e middelloonregeling cu na final di dia nan lo bin cu menos entrada ora di baha cu pensioen.
Y cu e implementacion aki di e functiehuis e grupo aki lo por crece, pero no manera esnan mas hoben den enseñansa cu por yega un maximo di 25 trede, mientras hopi di e grupo aki lo conoce un minimo di trede prome cu nan bay cu pensioen, segun Edgard Vrolijk.
Naturalmente e grupo aki cu hopi aña den enseñansa ta sinti cu nan añanan dedica na nos hubentud sigur den e sistema aki lo ta benta afo.
Lo husto ta pa duna e grupo cu ya ta riba 38 aña e tredenan equivalente na locual nan por a cana caba y cu nan salario lo por ser ahusta na un manera husto.
Un otro grupo ta sinti cu tin descripcionnan di cierto funcion no identifica na nan funcionamento. Un ehempel t’e grupo di adjunctleiders/sters cu no ta ambulante y cu ta maestro active, pero tin di carga dos responsabilidad y asina tin mas ehempel.
Otro preocupacion sigur lo ta evaluacion di maestronan. Esaki naturalmente ta basa riba e descripcion di nan trabao, pero pa nan ta keda ainda con obhetivo esaki lo por ta.
Enberdad tin un comision di apelacion (bezwaarcommissie) pero ki seguridad esaki por brinda e maestro no ta un garantia.
CAMPAÑA DI INFORMACION
Y asina tin hopi mas pregunta, p’esey Edgard Vrolijk ta kere cu ta na su lugar pa bin un campaña completo di parti Gobierno y sigur di sindicato di maestronan Simar, SEPPA cu tambe ta parti di esaki pa nan informa, pero mas ainda brinda e cuerpo di maestro e oportunidad pa trece nan pregunta y puntonan di preocupacion dilanti y asina nan por haya mihor informacion y sigur contesta di esnan cu tabata encarga cu esaki y cu lo sa mihor.
Pa termina si Edgard Vrolijk ta bisa cu esaki ta algo positivo den e carera di e cuerpo di docente, unda cu nan por sigui crece a base di nan prestacion y sigur den futuro cercano hopi cos positivo ta spera e cuerpo di docente, pero enseñansa en general na Aruba cu lo mester ta prioridad number uno si nos kier salba nos hobennan.


text: Diaranzon mainta tempran, e delegacion Arubano participando na e Weganan Olimpico di Rio 2016 a keda oficialmente yama bon bini den e Villa Olimpico cu e tradicional ceremonia di bandera. E ciudad anfitrion Rio de Janeiro y su hendenan a yama bon bini na henter nos delegacion di atleta, coach y dirigentenan. Presente na e bunita mainta aki nos por a mira Secretaria General di COA y alabes IOC Member, Sra. Nicole Hoevertsz, y tambe fanaticonan Marjolein van Aanholt y Frank Jacobs. Mester bisa cu riba ritmo y baile di e tradicion Brasilero a yama bon bini na e diferente delegacionnan presente na e Ceremonia di Bandera den e Villa Olimpico. Pa acomoda e 206 paisnan participante, e organisadornan ta agrupa e paisnan den gruponan di seis pais pa e ceremonia di bandera. E paisnan cu a participa na e ceremonia den e orario hunto cu Aruba tabata Austria, Dominica, Zimbabwe, y China como e delegacion mas grandi. E bandera di cada pais a ser hisa den e Villa, acompanja pa su himno nacional. E show riba su mes tabata uno bunita, cu un baile spectacular pa despues move riba diferente ritmo tradicional Brasilero manera e forró, samba y bossa nova. E musica cu a ser toca ta di e legendario artistanan Brasilero Raul Seixas y Tim Maia awe den felis memoria. E Gobernador di e Villa Olimpico, ex-atleta di basketball y dos bes medayista Olimpico, Janeth Arcain a dirigi su mes na esnan presente unda su persona a pone enfasis riba e parti di humanidad durante di e weganan. "Deporte Olimpico ta nifica un miho mundo di paz y union entre hende”, e la bisa. "E ta un enorme placer pa mira tur e 206 banderanan di mundo bula hunto den e Villa Olimpico na Rio de Janeiro”. A toca e honor na nos Hefe di Mision di Aruba, Sr. Patrick Werleman pa entrega un obsekio di Aruba como recuerdo na e Gobernadora di e Villa Olimpico, Janeth Arcain. E Weganan Olimpico di Rio 2016 lo inicia oficialmente diabierna dia 5 di augustus cu e Ceremonia di Apertura.


text:
Tin un cantica ta tocando na radio ‘It’s so easy to fall in love’. Berdad, cay namora ta facil, keda den amor ta poco of hopi mas dificil.
Amor pasahero bo por haj’e den cada skina di bida. Of algo cu tin aroma di amor.
Amor berdadero ta loke ta nace di paden.
Ki bunita ta ora nos por sinja nos muchanan mira amor den cada skina di bida. Bolter cada piedra y wak bida ta biba bou nan. Wak e curason cu bo por haja te hasta den e piedra mes, den e berdura, den e noot, den e batata. Mensahenan silencioso cu ta pidi nos pa nos atencion? Pa ta mas cuidadoso cu e forma cu nos ta biba. Pa ta mas conciente kico nos ta tira den naturalesa. Pa ta mas conciente di e palabranan cu nos ta saca di nos boca, di nos mente.
Di parti di Comprondiendo Bida nos lo desea pa Dia di San Valentino bira un dia di refleho cu duna amor ta algo cu nos por hasi tur dia.
Lag’e cuminsa cu e sonrisa y ‘bon dia’ cu bo ta regala na tur hende.
Felis dia di amor, tur dia di bo bida!!!


text:
Kamay – Diasabra anochi e team special di cuerpo policial a logra detene un di e atracadornan, cu lo a comete e atraco ariba e establecimiento di productonan electronico, yama Plug & Play.
Vocero suplente di cuerpo policial señora Liliana Rasmijn a duna e siguiente relato:
“Poko pasa di 10or di awe nochi RRT Awe nochi pa 10or team di RRT a ripara un auto coriendo zog zag na alltura di Kamay riba caminda y nan a dune senjal oa para . Na dado momento tur dos ocupante a sali na careda y na unda a cuminsa un persicucion . E RRT team a logra detene un di e nan . Ta trata aki di un hende homber nacionalidad Venezolano . Den e auto a topa cu un tas cu varios cellular y charger. E auto a wordo tuma den beslag tambe pa mas investigacion. E articulonan ta cuadra cu esnan cu na a horta awe tardi ma Plug & Play Electronics. Den menos di 5 ora e prome sospechoso a ser aresta y no ta descarta cu lo tin mas detencion. Tremendo trabao di nos polisnan cu a keda atento y asina por a hasi e detencion rapido. Cuerpo Policial ta pidi un biaha mas si bo tin informacion jama tiplijn 11141”.


text:
Diaranson atardi un total di 350 empleado y interesado a participa den e “HOH Fun&Fit Walk/Run 2017”. E iniciativa pa tene e di tres edicion di e caminata aki a bin dor di colega Nataly Montañes cu ta un colega di Hospital cu den su tempo liber tambe ta gusta e deporta di core. Nataly a acerca Charlaine Alexander-Huntington, vocero di Hospital, cu e idea y asina hunto e trayecto pa organisa un atardi asina exitoso a ranca sali.
Segun Alexander- Huntington Hospital tin 3 aña organisando e “HOH Fun&Fit Walk/Run 2017”. El a cuminsa 3 aña pasa cu un total di 185 participante, aña pasa tabatin 300 participante y e biaha aki tabatin un caminata sold out cu un total di 350 participante.
“Mi ta kere nos por a yega na mas pero lamentablemente no tabatin mas T-shirt. Den e forma aki Hospital tambe ta contribui na promove un bida mas saludabel y sigur den cuadro di dia mundial di actividad fisico a dicidi di tene e caminata aki”, el a remarca.
E aña aki a cambia e ruta. E caminata anteriormente tabata cuminsa na Fisherman’s Hut bay direccion Malmok y termina back na Fisherman’s Hut pero e biaha aki a dicidi di cuminsa e caminata na Cas, pues Hospital mes te na Divi Phoenix y termina e atardi bunita aki na Hospital bek.
Auke e tabata un Fun Walk/Run keir menciona cu e dos personanan cu a yega prome tabata empleadonan di hospital den persona di Maaike Abbring di Snijdend 2 y Efrem Shiferaw di Operatiekamer. Na di dos luga a keda Annemarie Beerepoot di Cliniclowns y Jurick Maduro di Aruba Malmok Runners.
A parti varios doorprize danki na Hilton Aruba Resort & Casino, Ritz Carlton Aruba, Digicel, Divi Phoenix Resort, Aruba Vision Centery de Palmtours. Sponsor cu a haci e atardi aki posibel tambe tabata Access Control Security Systems, Aljazar Trading NV, Printmedia Aruba.
No por keda sin gradici Hunta di Directiva di hospital cu a kere den e proyecto aki manera a bati na nan porta.
Pa culmina nos kier a gradici e team di boluntario di Hospital mes cu sin nan e caminata no por tabata un exito rotundo. Tambe e team di First Response cu tabata presente y tabata cla pa duna asistencia por si acaso algo sosode na caminda. No por keda sin menciona sr. Eric Gomes di Ibisa y tambe e team di Polis cu a yuda durante e caminata.


text:
CTB ta fortifiká laso di koperashon ku agensianan di biahe na New York, Washington i Baltimore
WILLEMSTAD- 4 di aprel 2016 – New York i e siudatnan alrededor ta keda e regionnan mas importante pa turismo for di Estado Unídos. Pa sostené kompanianan di aviashon i partnernan hotelero, Ofisina di Turismo di Kòrsou (CTB) a djòin ku partnernan mayorista, Travel Impressions, GOGO World Wide Vacations i partnernan den sektor privá pa organisá seminarionan edukativo pa informá nan agentenan di biahe lider den merkado tokante e produkto ku Kòrsou ta ofresé.
E tim di Kòrsou tabata anfitrion di diferente presentashon na ofisina di Liberty Travel i kantornan di AAA na Madison Avenue, Broadway i 14th Street na New York. E seminarionan edukativo i yamadanan di benta (sales calls) a kubri diferente siudat den área di New York, manera Manhattan, Brooklyn, Long Island, Westchester i New Jersey. Ademas di esaki a tene diferente otro evento informativo na Washigton, DC i Baltimore ku agentenan di biahe profeshonal di Nort Amérika (PTANA). Durante e reunionnan aki a ofresé e miembronan téknika di benta i informashonnan ‘up-to-date’ di nos produkto turístiko.
Banda di e akshonnan di benta, CTB a risibí prensa di New York na un evento spesial organisá na e siudat di Brooklyn. Meta di e evento pa prensa tabata pa krea oportunidat di kobertura pa Kòrsou na un manera dinámiko i kreativo. E prensanan ku a akudí tabata entre otro: representantenan di TravelPulse, Upscale Magazine, Orbitz, US News & World Report, Fodors, Travel Weekly, Travel + Leisure, Recommend, Social Life Magazine, Men’s Journal, New York Resident, Redbook i Women’s Day.
Un biaha mas a konta ku sosten di vários partner den industria manera Curaçao Marriott Beach Resort & Emerald Casino, Hilton Curaçao, Renaissance Curaçao Resort & Casino, Santa Barbara Beach & Golf Resort Curaçao i Sunscape Curaçao Resort, Spa & Casino.
CTB ta sigui enfoká su esfuersonan di merkadeo pa oumentá e kantidat di turista for di Estado Unídos.


text:
Sida
Sida (Sindrom di Inmuno Deficiencia Adkiri) of miho conoci mundialmente AIDS (Acquired Immune Deficiency Syndrome) ta un malesa di caya causa pa un retrovirus HIV.
E historia di Sida[editá | editá fuente]
Malesa deconoci[editá | editá fuente]
Na kabamento di aña 70, insio di aña 80 a plama un malesa no konosi na Merka y Europa. E karakteristika di e malesa aki tabata, ku e resistensia di e persona afekta a wordu infekta, nuebe for di dies pashent tabata homosexual y 98% tabata homber. E tabata mustra manera un 'malesa di gay', manera hopi korant a reporta, p'esey hende tabata papia den prome instante over di GRID (Gay-Related Immunodeficiency). Despues e indikashon aki no tabata korekto. Den 1982 a bira kla ku uzado di droga y esnan ku ta sufri hemofolia por haya e enfermedad aki. Tranfusion di sanger ta mustra ku ta wordu infecta cu e malesa aki. E malesa aki a haya un nomber prome ku e patogeno a wordu haña: Acquired Immune Deficiency Syndrome.


text:
Diabierne 14 di juli ultimo a sali cu KLM pa Amsterdam, Hulanda un grupo di Douanero pa participa n’e magno evento “4 Daagse Nijmegen Loop” cu ta wordo organisa pa di 101 biaha. Un evenemento unda mas di 45 mil hende a inscribi pa cana y alredador di 1,6 miyon lo asisti pa apoya e ganadornan pa 4 dia largo.
Tin tres categoría, unda bo ta haya e personanan riba 60 aña ta cana 30 km pa dia un total di 120 km den 4 dia.
E otro categoría ta hende homber cu e aña aki ta haci 50 aña por cana 40 km pa dia un total di 160 km den 4 dia y tambe e damanan di 16 aña por cana e 40 km aki, e di tres categoría ta hende homber di 16 aña te 49 aña cu kier participa mester cana e 50 km pa dia cu ta bira 200 km den 4 dia.
Tambe hunto bo tin e grupo di militar cu ta cana 40 km pa dia. Aki tambe tin un grupo basta grandi a inscribi.
Douane Aruba tambe lo ta presente hunto cu e Douane Hulandesnan y Europa y tambe Douane di nos hermana isla di Bonaire y Corsou. Un total di 4 Douane lo representa Aruba. E aña aki Marlon Ruiz pa di 13 biaha, Gio Davelaar pa di 11 biaha anto Oliver Peter Wever ta bay pa su di 3 biaha y e aña aki a logra convence Jerrol Tromp pa join e grupo y asina ta Jerrold ta bay cana pa prome biaha.
Douane Aruba e aña aki ta di 22 aña cu Douane Aruba ta participa n’e magno evenemento aki, Humphrey “Rich” Richardson a cuminsa cana y asina a será e amistad cu awe Douane Aruba por sigi participa n’e 4 Daagse Nijmegen Loop aki. Awe Humphrey ta disfrutando di su pensioen.
Dialuna tur hende ta bay registra nan mes y pa diamars 18 di juli pa exactamente 4:15 am Douane Aruba ta riba caminda hunto cu nan otro coleganan di nos hermana isla di Bonaire y Corsou y di Europa.
Nos kier a manda un palabra di éxito pa tur Arubiano cu ta participa e aña aki n’e magno evento aki.


text:
Esaki a bira un proyekto den forma di un kompetensia entre e departamentunan i kantornan. Di e forma akí a lanta hopi entusiasmo i kreatividat mei mei di e famia di trahadó i klientenan di Brasami. Selikor a forma parti di e kuerpo di hurado i a saka e departamentu òf kantor ku mas kreatividat pa loke ta trata e dekorashon sin kumpra nada nobo pa dekorá kuné. E kuerpo di hurado por a atmirá e dekorashonnan ku sigur a hasi un impakto.
Pa Selikor, kada un partisipante ta un ganadó sin eksepshon di niun. Loke a impreshoná nos mas ta e trabou den tim ku ta e motibu prinsipal di e temporada di fin di aña, manteniendo pas i alegria. Selikor a hasi un gesto di 2500,00 florin na Brasami pa nan por sigui stimulá mas tipo di proyektonan asin’aki ku ta konsientisá riba uso di material i riba e importansia di limpiesa.
Ta interesante ku mas i mas instansianan i kompania tambe por tuma tipo di inisiativanan akí no solamente pa e aspekto di kompetensia sino tambe pa e union ku bo ta krea bou di koleganan. Brasami, bon trabou. Sigui asina!


text:
Rocco Tjon:
ORANJESTAD(AAN): Diaranzon durante e ultimo conferencia di prensa di 2017 di fraccion di MEP, parlamentario Rocco Tjon a indica cu na 2018 MEP ta bay cuminza implementa e politica nobo, cu durante e lunanan cu a pasa nan a cuminza implementa.
“Ora nos papia di politica nobo, nos ta referi no solamente na e parti di controla Gobierno manera mester ta, sino tambe ta proactive”.
“Nos mes for di parlamento mester bin cu iniciativanan cu lo sa di yuda e gabinete actual pa trece e cambionan cu na final di dia pueblo a pidi pe”, segun Tjon.
Pa loke ta e situacion financiero cu Aruba ta aden, el a sigui bisa cu hopi biaha ora ta trata di esaki, nos tin e tendencia di solamente wak e mandatarionan, pero nos mester corda cu tabata tin un parlamento cu tambe a permiti e situacion financiero (deficit di 130 miyon florin), yega den e estado ey.
“Pesey ta importante pa como parlamento, ora bo señala cierto cosnan, pa bo tin e curashi tambe di yama e mandatario paden y sa di pidie pa e responsabiliza su maneho”.
Esaki segun Tjon, kende a sigui bisa cu ora cu a trata e presupuesto supletorio, na diferente momento señalnan a wordo manda door di institutonan imparcial manera Raad van Advies y CAFT, caminda nan a bisa cu e proyeccionnan cu gobierno tin pa cu su entradanan no ta realistico.


text:
Relato policial di Boneiro, ladronicia y detencion
Kralendijk Boneiro: Aki ta sigui un relato Policial di Boneiro relaciona cu diferente noticia di Polis. A gara i detené sospechoso di kiebronan Riba djaweps 10...
Conectando hende cu naturalesa, Inventario di daño na rif despues di...
Kralendijk Boneiro: STINAPA ta duna un lektura riba inventario di daño despues di orkan Matthew na CIEE, Kaya Gobernador Debrot 26 riba djamars 22...
Relato policial di Boneiro riba diferente caso
Kralendijk Boneiro: Aki ta sigui relatonan policial di Boneiro riba diferente caso. Ladronisia di plachi di number di skuter Riba djamars promé di novèmber a drenta...
Gobierno di Boneiro a cay
Por medio di un carta manda na presidente di Conseho Insular, sr. Rijna, miembro di Conseho Insular, Jeanoushka Raphaela ta informa cu nan ta...
Algun noticia policial di Boneiro
KRALENDIJK, Boneiro - Aki ta sigui un resumen di algun noticia Policial di Boneiro di 7 October te cu 11 October 2016. Ladronisia di trahenan di baño Riba djaweps...
Razia riba barco mara na Boneiro
Boneiro: Den cuardo di un investigacion relaciona cu opiumwet na Boneiro a tene un razia riba un tankero yama Carabobo. Ta trata di un...
Situacion di lama basta bruto na costa di Boneiro
Gobierno di Boneiro a emiti un boletin informativo na habitantenan, cu ta bisa cu debi na efectonan di horcan Matthew, por a nota cu...
Komunikashon eksterno OM BES
KRALENDIJK - Entrante 1 di òkotber 2016 Ministerio Públiko di Boneiru, Sint Eustatius i Saba, OM BES, lo soru pa su propio komunikashon eksterno. Fiskal...
Departamentonan di Gobierno na Boneiro a pasa curso intensivo di klapchi
Kralendijk Boneiro: Empleadonan di kuerpo di Bombero, Duana i di direktorado di supervishon i mantenshon di lei di gobièrnu di Boneiru durante dos siman...
Mas detencion a cay den caso Drum na Boneiro
Kralendijk Boneiro: Den oranan tempran di awe mainta, djaweps 22 di sèptèmber, ku asistensia di e tim di aresto di Kuerpo Polisial di Kòrsou,...
3 sospechoso envolvi den asesinato di Polis na Boneiro traslada pa...
Kralendijk Boneiro: Diaranson merdia na Boneiro tabatin movecion di autoridadnan policial y kustwacht despues cu a transporta e tres sospechosonan deteni den e investigacion...
CBS: Ekonomia di Sint Eustatius a kremp, kresementu na Boneiru
Kralendijk Boneiro: Balor di produkto interno brutu (pib)a oumentá na 2014 na dos di e tres islanan di Hulanda Karibense. Na Boneiru e oumento tabata...
Noticianan Policial di Boneiro 3 y 4 September 2016
Kralendijk Boneiro - Siguiente mente ta sigui algun relato di Noticianan Policial di Boneiro relaciona cu algun sucedido cu Polis a presenta como asistencia. Kaso...
Hues komisario a prolonga detenshon di e 6 sospechosonan den kaso...
Kralendijk Boneiro: Diabierna den oranan di atardi, Ministerio Públiko i KPNC a yama un konferensha di prensa pa informá tokante e kaso grandi ku...
Informe Policial di Boneiro 2 September 2016
Kralendijk Boneiro: Aki ta sigui informe Policial di Boneiro. Riba djárason 31 di ougùstùs un aksidente a tuma lugá riba Kaya Korona. Shofùr di...
Boneiro ta conoce adaptacion di prijs pa productonan di combustibel
En konekshon ku kambionan di preis di petroli riba merkado mundial Gobièrnu di Boneiru ta adaptá preisnan di produktonan di kombustibel. E siguiente kambionan...
Detencion relaciona cu caso DRUM na Boneiro
Willemstad Curacao: Den oranan di tempran di mainta riba djaluna 29 di ougùstùs 2016, riba òrdu di Ministerio Públiko BES, a detené un hòmber...
Basta recherche na Boneiro relaciona cu caso DRUM
Kralendijk Boneiro: Entretantu 15 reshèrshi di Nationale Politie a yega Boneiru for di Hulanda pa yuda den e investigashon DRUM. E kordinashon di e...
Entrada hudicial na Boneiro
Boneiro: Riba e vuelo di KLM ku a yega Boneiru un ratu pasá, un delegashon di komo 15 reshèrshi Hulandes. Manera tabata spera despues...


text:
Un encuesta pa aña no ta suficiente
Den e dianan aki atrobe un ekipo di encuestado ta subi caya pa recoge informacion encuanto mercado laboral. Algo necesario? Den un sentido negativo sigur, si bo no ta desaroya otro instrumento pa yega na cifra confiabel di mercado laboral. Y pakico lo ta asina importante pa busca otro metodo? Pasobra, a pesar cu no tin nada malo den un encuesta bon haci, no tin tanto sentido si bo frecuencia ta di solamente un biaha pa aña. Bo ta haya un cifra di desempleo, masha bunita, pero si dos luna despues un par di empresa di cierto tamaño cera nan porta, ya caba bo cifra no ta exacto mas.
“Pero, tene encuesta regularmente ta hopi costoso”, nos ta tende hende ta protesta caba. Y di cierto forma, nan tin rason. Sigur den e tempo aki cu placa lo ta scars, ta dificil imagina cu ta bay tene encuesta tur kwartaal, o miho ainda, tur luna. Y esey no ta e caminda cu nos mester subi tampoco. Tin otro metodo pa yega na informacion adecua, cu un frecuencia hopi mas halto cu un encuesta un biaha pa aña. Kico esaki por ta?
E secreto ta den e uzo di dato digital cu nos por tin di tur empresa, y di tur empleado, salvo e ilegalnan den ambos categoria, pero pa eseynan mester tin otro remedi. Mester ta posibel crea un database di dunado di trabao/empleado, unda ta haci uzo di informacion di diferente instancia cu tin e tipo di informacion necesario. Pa logra esaki nos mester colaboracion di varios instancia, pero tambe un ampliacion di nos manera di pensa. Cuminsando cu e informacion di dunado di trabao, un gran parti, e empresanan ta disponibel na Camara di Comercio. E parti cu ta activo como dunado di trabao ta den e sistema di SVb tambe. Otro instancia, manera departamento di Labor, por contribui pa por tin un lista di tur empresa/entidad cu ta dunado di trabao mas optimal posibel. Tambe e instancianan aki (SVb, Labor) por contribui cu informacion tocante empleado, sin involucra e parti confidencial di por ehemplo e datonan financiero di salario, etc. E strategia ta pa tin un database cu informacion continuo, 24/7/365.
E uzo di codigo uniforme pa tanto empleado como dunado di trabao, y ademas codigo di adres, ta haci posibel no solamente pa tin cifra general di empleo/desempleo, pero pa por duna detaye tocante edad, sexo, luga di biba, profesion di persona desemplea, etc. loke ta brinda e posibilidad di duna informacion hopi mas detaya tocante un gran cantidad di asunto, cu por haya via un encuesta tambe, pero haciendo gasto grandi y un biaha pa aña.
Tin otro metodo interesante pa haya informacion tocante mercado laboral y esey ta haci uzo di e uitzendbureau nan. Con asina? Si introduci den e ley di uitzendbureau un stipulacion cu periodicamente e uitzendbureau nan mester entrega informacion, atrobe sin nomber di persona ni compania, djis cifra, y den cual sector e pedido di trahado ta. E motibo pa haci esaki ta cu e uitzendbureau ta clave den detecta tendencia den mercado laboral. Si den un sector diripiente tin un oportunidad, e luga pa haya empleado temporal pa por cuminsa lihe, ta un uitzendbureau. Ora cos daña den un cierto sector, e prome pa ripara esaki ta un uitzendburo. Esaki por ta un instrumento valioso pa complementa e database describi anteriormente.
Kico lo ta e beneficionan mayor di e operacion aki? Na prome luga cifra confiabel di con empleo ta moviendo, y tambe economia mes, no en general so, sino tambe por haci distincion entre sector cu ta bayendo bon y otro cu no. Tambe ta bira mas facil pa sigui e movementonan di cierto tipo di profesion cu ta pasa pa otro sector. Cu otro palabra, e base di dato aki ta bay sirbi pa hopi diferente tarea dentro di gobernacion. Ademas e ta bay haci un contribucion pa mehora compliance den henter economia. Ilegalidad di tanto empresa como empleado ta bira mas dificil.
A proposito, nos a lubida di menciona cu di parti di e empleadonan riba permiso, mester ta logico cu DIMAS lo mester coopera cu entrega continuo tambe di e stranheronan cu a base di nan permiso ta ser considera un empleado di e empresa cu a solicita nan permiso. Nan ta un parti importante di e mercado total y comparti informacion cu otro instancia ta haci cu e presion pa cumpli di e dunado di trabao ta bira mas grandi. Si bo tin un probabilidad halto cu nan ta gara bo, anto diripiente e no ta asina atractivo mas pa saca permiso pa un persona, cobr’e pa e servicio ey y no dun’e trabao en realidad.
Tur e tipo di plannan aki ta exigi un cos sigur: boluntad pa traha hunto y e ausencia di agenda scondi na nivel ministerial. E motibo pa bisa esaki ta cu den pasado e tipo di plan aki tambe a wordo diseña, pero e boluntad, no entre e funcionarionan publico, sino cerca varios ministro, no tabata t’ey. Por ta cu awor, si di berdad nos ta drentando un fase nobo, unda eficiencia y transparencia ta clave, nos por reconsidera.